ועדת הכלכלה, כנסת 20, פרוטוקול מספר 321, 2016-08-08 11:00

איתן כבל: שלום לכולם, גברתי מנהלת הוועדה, יועצות משפטיות, דובר, רשמת פרלמנטרית וחברי חברי הכנסת, אני מתכבד לפתוח את ישיבת ועדת הכלכלה בנושא תקנות התעבורה (הפעלת מצלמות בידי רשות מקומית לשם תיעוד שימוש שלא כדין בנתיב תחבורה ציבורית), התשע"ו-2016.

איתן כבל: אני מקווה מאוד שאתם מגיעים לדיון הזה מתואמים יותר מאשר בעבר בעניינים כאלה ואחרים כך שנוכל היום לסיים את התקנות החשובות האלה.

איתן כבל: אם יש הערות הן תשמענה בקצרה, אין פתיחה של הרצאות כאלה ואחרות, היה לנו דיון כבר בחוק.

איתן כבל: אני רוצה להזכיר לך, גברתי, אלה תקנות שנובעות, אם אינני טועה, מהחוק.

איתן כבל: בואו נצא לדרך, מי מקריא את התקנות?

<נופר אשקלוני: אני אקריא.

<נופר אשקלוני: אני רק אפתח ואומר שהתקנות הן, כאמור, תקנות שמסמיכות בהתאם לתיקון לחוק פקודת התעבורה רשויות מקומיות להציב ולתפעל מצלמות לשם תיעוד עבירות תעבורה שמנויות בתוספת 11.

דב חנין: התקנות לא מסמיכות, החוק מסמיך, התקנות מסבירות את האופן.

<נופר אשקלוני: נכון.

<נופר אשקלוני: כיום התוספת 11 מונה עבירה אחת, שהיא שימוש שלא כדין בנתיב נסיעה שיועד וסומן בתמרור לפי פקודה זו כנתיב תחבורה ציבורית.

<נופר אשקלוני: חשוב גם לומר שהתקנות נעשו בשיתוף פעולה עם הגורמים הרלוונטיים, משרדי הממשלה והרשויות המקומיות.

<נופר אשקלוני: "טיוטת תקנות התעבורה (הפעלת מצלמות בידי רשות מקומית לשם תיעוד שימוש שלא כדין בנתיב תחבורה ציבורית), התשע"ו–2016 בתוקף סמכותי לפי סעיף 27א1(יד) לפקודת התעבורה (להלן – הפקודה), ובאישור ועדת הכלכלה של הכנסת, אני מתקינה תקנות אלה: הגדרות 1.

<נופר אשקלוני: בתקנות אלה – "אחראי" – כמשמעותו בסעיף 27א1(ח) לפקודה, ובלבד שלגבי מי שהוסמך לפי הסעיף האמור, יהיה כפוף ישירות למנהל הכללי או למקבילו כאמור, או לנושא משרה בכירה אחר הכפוף לו ישירות; "מאגר הצילומים" – מאגר המוחזק בידי רשות מקומית והכולל צילומים שצולמו בידי מצלמה לפי תקנות אלה והועברו למאגר לפי תקנה 6; "מאגר רשות הרישוי" – מאגר נתוני כלי רכב ובעליהם, שמנהלת רשות הרישוי; "מצלמה ניידת" – מצלמה המותקנת על גבי רכב ומופעלת בעת נסיעתו; "נתיב תחבורה ציבורית" – כהגדרתו בסעיף 27א1(טו) לפקודה; "עבירה" – עבירה לפי פרט 1 לתוספת האחת-עשרה לפקודה; "פקח של רשות מקומית" – עובד הרשות המקומית שהוסמך לכך כאמור בסעיף 27א1(ב) לפקודה.

<נופר אשקלוני: "

<אתי בנדלר: אתה רוצה לשמוע הערות לתקנה 1?

איתן כבל: כן.

איתן כבל: יש למישהו פה התייחסות, הערות?

איתן כבל: בבקשה.

<פרדי הרשקוביץ: אני בוחן תאונות של "אגד", לשעבר בוחן התאונות הראשי של המשטרה.

<פרדי הרשקוביץ: יש לי שאלה, שאלתי גם את חוה ראובני, והיא לגבי ההגדרה של "עבירה".

<פרדי הרשקוביץ: ברור לגמרי שכשרכב נכנס כולו לנתיב זו עבירה אבל השאלה היא אם הוא נוסע חצי על הנתיב וחצי על הנתיב – האם מותר לו לנסוע כך?

<פרדי הרשקוביץ: מה ההגדרה של "עבירה"?

איתן כבל: מה שנקרא – שאלת רבי ירמיהו.

<ניר גרסון: זאת שאלה שזרקו מישהו מבית המדרש.

איתן כבל: נכון.

איתן כבל: זו שאלה של רמי ירמיהו – יש שאלה בגמרא מה קורה אם רגל אחת של תרנגולת בשטח א' ורגל שנייה בשטח ב' והיא מטילה את ביצתה באמצע, למי שייכת הביצה.

<פרדי הרשקוביץ: חידשת לי, אני פשוט לא מעורה בדברים האלה.

<אתי בנדלר: אבל עדיף שלא תאמר לו מה היתה התשובה.

<פרדי הרשקוביץ: לדעתי, זה משהו שצריך להבהיר.

איתן כבל: דרך אגב, אלה הכי מעצבנים בכביש – בלי קשר לנת"צים – אלה שאתה מגיע לחנייה והם חונים על שני הצדדים ואלה שנוסעים לך על שני הנתיבים.

<פרדי הרשקוביץ: אני מציע שעבירה תהיה כל מי שחדר לנתיב.

איתן כבל: אבל אני אגיד לך מה הבעייתיות בעניין הזה – אני מניח שרוב הנהגים, גם אלה שקצת לא בעניינים, לא עולים לכביש כדי לנסוע בשני נתיבים, אלה דברים שיכולים לקרות לכל אחד מאתנו.

איתן כבל: אני לא רוצה עכשיו שהפקחים יסתובבו עם פלס – גם ככה יש כאלה שיש להם מוטיבציית יתר – ויתחילו לעצור כל אחד שקצת זז עם הגלגל שלו.

איתן כבל: אני אגיד את זה כך, יקירי: אם נצליח לעמוד במשימה המרכזית שלשמה הגדרנו את החוק ובעקבות כך את התקנות – נבורך, דיינו.

איתן כבל: כן, בבקשה.

<פריד אברהם: אני פשוט חייב להדגיש ולהזכיר כל פעם מחדש כדי שלא יהיו אי הבנות, ואני יודע שכבודו מסכים אתנו: כשאומרים "תחבורה ציבורית" – למה לא מוסיפים את המילה "מוניות"?

<פריד אברהם: לפעמים זה לא ברור למישהו והוא אומר: לא, זה לא כולל מוניות.

<פריד אברהם: אני פשוט רוצה להבהיר דרכך שכשאומרים "תחבורה ציבורית" מתכוונים למוניות גם, זה ברור?

<חוה ראובני: ממש לא.

<פריד אברהם: הנה, אתה רואה למה השאלה?

<חוה ראובני: כל נתיב תחבורה ציבורית מסומן בתמרור שקובע איזה סוגי רכב רשאים לנסוע בו, יש כאלה שכוללים מוניות, יש כאלה שלא כוללים מוניות, תלוי בקיבולת הפנויה של הנתיב.

<חוה ראובני: העדיפות היא כמובן קודם כל לאוטובוסים שהם מסיעי המונים.

<חוה ראובני: במידה וההערכה היא שיש קיבולת - - -

איתן כבל: מוניות שירות, דרך אגב, נכללות?

<חוה ראובני: זה פרטני, פר נתיב, פר התמרור שמוצב שם.

איתן כבל: אוקיי.

איתן כבל: אני רוצה לומר לך, אני מקבל את עמדתך, אני מציע שתביאו תיקון במקום אחר.

איתן כבל: כאן, במקום הזה, נכון לרגע זה, זה פועל יוצא באמת של מהו התמרור שמסומן באותה כניסה לנתיב.

<פריד אברהם: יש תשובה או אין תשובה?

איתן כבל: אני לא יודע לתת את התשובה פה.

<אתי בנדלר: התשובה היא שלילית – שאם התמרור לא מסמן גם מוניות אז אסור למוניות להיכנס לנתיב.

<יהודה בר אור: סליחה, יש לי פה הבהרה משר התחבורה, איילה חסון שאלה אותו לגבי הנתיבים הציבוריים, היא אמרה לו: מה, מונית זו לא תחבורה ציבורית?

<יהודה בר אור: הוא אמר: מונית זה תחבורה ציבורית והגענו להסכמה.

<חוה ראובני: אנחנו מדברים משפטית.

<יהודה בר אור: לא יכול להיות - - -

איתן כבל: חוה, לא ביקשתי את עזרתך, גם בלי שנלמד משפטים הבנתי.

איתן כבל: חברים יקרים, חברי מארגון המוניות – שאני בדרך כלל הולך אתכם עד היום – בעניין הזה, גם אם אתם צודקים, המענה לא יכול להינתן ברגע זה, על הטיוטה של התקנות האלה, זה הכול.

<פריד אברהם: עדיין זה לא ברור.

איתן כבל: מפה, אני אומר, זה ברור, אתה פועל על פי התמרור שמונח לך בכנסה לנת"צ, זה מה שאני יודע לומר.

איתן כבל: מי שבעד תקנה 1 ירים את ידו.

איתן כבל: בעד – פה אחד

איתן כבל: תקנה 1 אושרה.

<נופר אשקלוני: "הצבת מצלמה נייחת 1.

<נופר אשקלוני: (א) אישרה מליאת מועצה של רשות מקומית את הפעלת סמכויות הרשות המקומית לפי סעיף 27א1(יב) לפקודה, והכין האחראי נוהל אבטחת מידע לפי תקנה 11, רשאי האחראי לאשר הצבת מצלמה לפי תקנות אלה לשם תיעוד ביצוע עבירה, ובלבד שווידא תחילה שמתקיימים כל אלה: (1) המצלמה תוצב בסמוך לנתיב תחבורה ציבורית; (2) המצלמה תמוקם ותכוון כך שזווית הצילום שלה תכסה, ככל הניתן, רק את חלק הדרך הנחוץ לשם תיעוד ביצוע העבירה, כנדרש על פי סעיף 27א1(ד) לפקודה; (3) הרשות המקומית פרסמה לציבור מראש, באתר האינטרנט שלה או בדרך אחרת, את הכוונה להציב מצלמות לאורך נתיבי התחבורה הציבורית שבתחומי הרשות, באופן המאפשר קבלת הערות הציבור בנוגע לקיומם של מוסדות בסביבת הנתיבים כאמור בפסקה (4); (4) למיטב ידיעת האחראי, בין היתר בשים לב להערות הציבור כאמור בפסקה (3), אם התקבלו, השטח שעתיד להיות מצולם אינו כולל מוסדות אשר תיעודם לפי תקנות אלה עשוי להעיד באופן ממשי על מצבו הרפואי של אדם או צנעת אישותו, ואולם רשאי האחראי לאשר הצבת מצלמה במיקום מסוים אף אם כולל השטח מוסדות כאמור, אם סבר כי הדבר הכרחי לשם תיעוד ביצוע עבירה באותו חלק של נתיב התחבורה הציבורית, וינקוט ככל הניתן אמצעים לצמצום הפגיעה; (5) מספרן הכולל של מצלמות שהוצבו לפי תקנות אלה בסמוך לאותו נתיב תחבורה ציבורית אינו עולה על המספר המזערי הנחוץ לדעת האחראי לשם אכיפת העבירה.

<נופר אשקלוני: (ב) אישור אחראי לפי תקנת משנה (א) יינתן בכתב בנוגע להצבת כל מצלמה.

<נופר אשקלוני: (ג) לא תוצב מצלמה לפי תקנות אלה אלא אם כן ניתן אישור להצבתה כאמור בתקנה זו.

<נופר אשקלוני: "

<אתי בנדלר: נקודת המוצא בכל ההסדר הזה היא שמחד הצבת מצלמות היא חיונית לשם תיעוד העבירות שבהן עסקינן, דהיינו נסיעה בנתיב תחבורה ציבורי; מאידך, התקנות האלה – ולא בכדי אלה תקנות של שר המשפטים ולא של שר התחבורה, והדבר הודגש גם בעת התיקון לפקודה בוועדת הכלכלה – ברור שהצבת מצלמות במרחב הציבורי עלולה לפגוע בפרטיות אנשים.

<אתי בנדלר: מטרת התקנות האלה היא בסופו של דבר למצוא את האיזון הראוי בין הצורך בתיעוד העבירות לבין מניעת או מזעור הפגיעה ככל האפשר בפרטיות המשתמשים בדרך בין הנוסעים בו ובין הולכי הרגל.

<אתי בנדלר: מכאן אני מגיעה לתקנה (א)(4), מדובר על הצבת מצלמות במקומות שיש חשש שצילום אנשים באותו מקום עלול לפגוע אולי בצורה יותר חמורה בפרטיות אנשים, עוברי הדרך, משום שיש שם מקומות – אני בכוונה משתמש במילה "מקומות", כי הם הציעו "מוסדות" – שיכולים להעיד על מצבו הרפואי של אדם או על צנעת אישותו.

איתן כבל: מה זה "מצבו הרפואי"?

<אתי בנדלר: עקרונית, אם יש קופת חולים, נראה לי שהעובדה שאדם נכנס לקופת חולים אולי לא מעידה דווקא על מצבו הרפואי כי יכולות להיות סיבות שונות לכך שאדם מגיע לקופת חולים, אותו דבר לגבי בית חולים, זה לא נראה בעייתי, אבל יש אולי מרפאות מסוג מסוים שכן יכולות להעיד.

איתן כבל: או חנות מסוג מסוים.

<אתי בנדלר: בדיוק כך, בדיוק כך, אדוני.

<אתי בנדלר: אז יש מרפאות פסיכיאטריות ויש מרפאות פרוקטולוגיות, אינני יודעת, ויש חנויות לממכר אביזרי מין וכיוצא באלה הדברים, ולכן אומרים: כשיש מקומות כאלה, שים לב, האחראי, אנא בדוק היטב אם באמת חיוני להציב את המלצה דווקא שם.

<אתי בנדלר: קודם כל, מדובר כאן על "מוסדות אשר תיעודם לפי תקנות אלה עשוי להעיד באופן ממשי על מצבו הרפואי של אדם או צנעת אישותו", אז אני אומרת מה זה "מוסד"?

<אתי בנדלר: האם כשיש מרפאה פרטית של פסיכיאטר זה מוסד?

<אתי בנדלר: זה לא מוסד.

<אתי בנדלר: לכן, בשיחה אתמול עם משרד המשפטים, הצעתי להחליף את המילה "מוסד" ב"מקום", נראה שכרגע - - -

איתן כבל: זה סוג של התחכמות.

<אתי בנדלר: כרגע הייתי מציעה שהוועדה תשמע את התגובה ותחליט האם להשתמש במילה "מקום" או במילה "מוסד".

<אתי בנדלר: הערה שנייה היא לסיפה, שאם האחראי בכל זאת סבור ש"הדבר הכרחי לשם תיעוד ביצוע עבירה באותו חלק של נתיב התחבורה הציבורית", זאת אומרת, למרות אותה פגיעה אין ברירה, חייבים להציב שם מצלמה, אז הוא "ינקוט ככל הניתן אמצעים לצמצום הפגיעה".

<אתי בנדלר: אני חושבת שלא ברור האם המילה "ככל הניתן" אובייקטיבית או סובייקטיבית, בנסיבות העניין שתי המילים האלה מיותרות.

איתן כבל: קצת מכובסת.

<אתי בנדלר: "ינקוט צעדים לצמצום הפגיעה".

איתן כבל: אני מסכים.

<אתי בנדלר: פשוט הנחיה ברורה.

<אתי בנדלר: אני רוצה להביא לתשומת הלב של חברי הוועדה לכך שהמצלמה בשלב ראשון מצלמת את כל מה שרואים, כולל הולכי רגל, וכמובן לא רק את היושבים ברכב, ולכן הדברים מתחייבים לדעתי.

<אתי בנדלר: זו הערה לפסקת משנה (א), יש לי הערה קטנה גם לפסקת משנה (ב).

<אתי בנדלר: לרכך קצת.

<אתי בנדלר: זה עדיין לא מונע, זה עדיין לא אוסר.

איתן כבל: נכון, זה עדיין לא נותן לזה את המענה המוחלט אבל זה בפירוש עונה.

איתן כבל: ברשותכם, אני רוצה שקודם כל משרד המשפטים יתייחס לדברים שאמרה היועצת המשפטית.

<נופר אשקלוני: לגבי "מקום" או "מוסד" – הובע חשש מצד הרשויות המקומיות בתהליכים שנעשו יחד אתם שההוראה תהיה עמומה, כלומר, שיהיה קושי ליישם את ההוראה הזאת אם לא יהיה כתוב מונח ברור יחסית כמו "מוסדות".

<נופר אשקלוני: זה לגבי עמימות החובה וגם לגבי הקושי אחר כך ליישם את החוק על ידי הרשויות המקומיות ככל שהתיבה תהיה עמומה.

איתן כבל: אצלנו בשכונה היינו אומרים על זה "כפרה עליך".

איתן כבל: נו, באמת, זה כל כך - - -

<אילת וינר: אז אני אשמח להתייחס.

איתן כבל: אני אומר את זה לה עכשיו כדי שתחשבי טוב לפני שאת מדברת.

<אילת וינר: אני חשבתי היטב.

איתן כבל: נו, באמת, תפסיקו, אנחנו הולכים לקראתכם באלף ואחד דברים – זה כל כך תלוש, זה כל כך קלוש.

<אילת וינר: אדוני, תן לי להסביר - - -

איתן כבל: מה תסבירי לי עכשיו, מה?

<אילת וינר: שלפי התיקון לפקודה, הצילום לא ייעשה אלא באופן שלא יביא לזיהוי הנוסעים ברכב או עוברי דרך אחרים.

<אילת וינר: משמע, נקודת המוצא היא שהפקח שיושב מאחורי המצלמה אינו רואה פני אדם, לא יכול לזהות אותם בין אם נכנסים למוסד כזה ובין אם נכנסים למוסד אחר, זה שלייקס על שלייקס.

<אביטל סומפולינסקי: התקנות קובעות שאתם תטשטשו את זה, זאת אומרת שהצילום הוא כן.

<אתי בנדלר: בשלב ראשון הצילום הוא ברור.

איתן כבל: אני רוצה להזכיר שהדיון הזה כבר התקיים כשהצגנו את החוק.

<אילת וינר: אני אסביר, משרד המשפטים היה אצלנו, הדגמנו לו, הסברנו את המערכת, המערכת היא כזאת והדרישה היתה שהטשטוש - - -

דב חנין: גברתי, את מדברת על המערכת שקיימת בעיריית תל אביב וכל הכבוד לכם, החוק קובע - - -

<אילת וינר: נכון, נורמה.

דב חנין: נורמה, בדיוק.

<אילת וינר: אני מבינה ואנחנו מוכנים לנורמה – הנורמה נקבעה אגב בחוק, החוק קובע שהצילום ייעשה באופן שלא יביא לזיהוי - - -

איתן כבל: נכון, היה לנו דיון שלם בעניין הזה.

<אילת וינר: יפה.

<אילת וינר: זאת אומרת שהפקח בכלל לא רואה – הוא יכול אולי לראות שזו קופת חולים, הוא לא יודע מי נכנס אליה.

<אילת וינר: למעלה מכך, אנחנו סבורים שבמובן הזה "מוסד" זה עוד איכשהו משהו שאנחנו יכולים לחיות אתו, שהאחראי יכול לעשות בדיקה, משום שאם אנחנו קובעים, ואנחנו קובעים, שהמצלמה תמוקם ותכוון כך שזווית הצילום תכסה ככל הניתן רק את חלק הדרך שהכרחי ושחיוני לתיעוד העבירה, אנחנו מכוונים את זה לנת"צ, יכול להיות שכשאנחנו מכוונים את זה בזווית הנדרשת לנת"צ הוא קולט בשטח המצולם גם מוסדות.

<אילת וינר: כדי שהאחראי ייתן את דעתו, והוא חותם על כל מצלמה שמצלמת, או אם הוא חייב לאשר פגיעה בפרטיות במובן הזה שגם מוסדות שהם רגישים נקלטים, אז "מוסד" זה משהו שאנחנו יכולים לבדוק, "מקום" זה משהו שהוא מאוד מאוד אמורפי.

<אילת וינר: "מקום" יכול להיות מרפאה למילוי קמטים, אינני יכולה לבדוק כל דירה בכל בניין שמצולם כדי שהאחראי יוכל לחתום שהוא מכוון - - -

איתן כבל: אבל יש לך את התוספת של "מקום", זו לא הגדרה של "מקום" שבאה לבדה, כתוב שם גם כן "מקום שעלול - - -

<אילת וינר: "מקום אשר תיעודו", אני מבינה.

איתן כבל: "אשר תיעודו עשוי להעיד באופן ממשי על מצבו הרפואי...".

<אילת וינר: הבדיקה היא גם על יסוד הערות הציבור אבל זו בדיקה שהאחראי צריך לעשות.

<אילת וינר: אני אומרת, אנחנו לא יכולים – אדם יפנה עכשיו לבטל את הדוח על בסיס זה שבשטח המצולם יש גם מוסד שלפי דעתו - - -

<אתי בנדלר: יש "מקום", את חוששת, לא "מוסד".

<אילת וינר: "מקום", סליחה.

<אילת וינר: "מקום" זה משהו שאי אפשר - - -

<אתי בנדלר: זה לא שעל פי דעתו.

<אתי בנדלר: בסך הכול הרי האחראי צריך להשתכנע שזו האלטרנטיבה הנכונה לשים שם את המצלמה.

<אילת וינר: אבל זה כבר לפי הרישה מתבקש.

<אתי בנדלר: בין אם זו מרפאה פרטית ובין אם זה מוסד.

<אתי בנדלר: אני לא יודעת, אגב, מה זה "מוסד", אני אפילו לא בטוחה שקופת חולים זה מוסד.

<אילת וינר: זה יותר מצומצם ממקום.

<אתי בנדלר: אז תכתבי "היכל", אז זה יהיה עוד יותר מצומצם אבל אנחנו לא יודעים מה המשמעות של זה.

איתן כבל: סליחה, אני חושב שאת מייצרת מהומה יותר גדולה ממה שמתקיימת.

<אילת וינר: אני התנגדתי לסעיף משום שאני סבורה שהוא לא הכרחי, הוא מהומה בפני עצמו.

איתן כבל: עם כל הכבוד לך, אני תמיד אומר בכל הדיונים שאני מנהל פה שכשישבו פעם שני צדדים ויבינו זה את רעהו או זו או זה, הדיונים יתקצרו בשני-שלישים.

<אתי בנדלר: אני אתן לך דוגמה שפתאום עלתה לי בראש, אני לא יודעת אם היא רלוונטית: יש מקלט לנשים מוכות במקום, אין שילוט בחוץ אבל דווקא האחראי, שהוא מנכ"ל העירייה או סמנכ"ל העירייה או מישהו שצריך לאשר את זה או מישהו שכפוף אליהם, יודע שיש שם מקלט לנשים מוכות וזה לא מוסד – אז הוא יאשר הצבת מצלמה דווקא שם?

<אילת וינר: אני סבורה שמקלט הוא מוסד.

<חוה ראובני: אנחנו פשוט אומרים שאם יש דירה שכורה באיזה בניין שמשמשת במשך "איקס" חודשים לאיזושהי מטרה שהצנעה יפה לה ושאף אחד לא יודע מזה, או שיודעים את זה משמועות ומודעות בעיתונים – זה נהיה מאוד מאוד מורכב.

<חוה ראובני: זה צריך להיות משהו בעל אופי של קבע, של נוכחות ולא עצם העובדה שמישהו - - -

<אתי בנדלר: אבל לא זה מה שעושה את זה למוסד, העובדה שהוא ארעי או קבוע.

איתן כבל: סליחה, אני לא יודע מה ההבדל בין "מוסד" לבין "מקום", כל הרצון הוא פשוט לא לצמצם ולא להגדיר אלא לייצר בפני מי שהולך להתקין את המצלמות שיעשה "אתה חונן לאדם דעת" ולא יבוא וישים בלי להסתכל.

<אילת וינר: מקובל עלי.

איתן כבל: זה מה שאני הבנתי, כך הבנתי את הסעיף.

איתן כבל: אם את אומרת לי שאין בעיה, ממילא לא מצלמים את פניהם, בצילום הראשון לא מצלמים את הפנים - - -

<אתי בנדלר: לא, מצלמים את הכול.

<נופר אשקלוני: זה יצולם אך זה יעבור עיבוד.

<אילת וינר: רואה אותה מטושטשת.

איתן כבל: יפה, עזבו אותי עכשיו מהתהליך.

איתן כבל: זה לא משנה אם זו מצלמה בתל אביב, פתח-תקווה, בחיפה או בכל מקום, זו הטכנולוגיה.

איתן כבל: אז כבר עשינו צעד נוסף, היא כבר מקדמת אותנו בתהליך הזה – אם זה מטושטש הפער, מבחינתי לפחות, בין "מוסד" ל"מקום" הוא כבר פחות בעייתי.

<אילת וינר: אני מסכימה.

איתן כבל: אני רוצה להרחיב קצת.

איתן כבל: אני רוצה שכשה

איתן כבל: אחראי, מי שמחליט על הצבת המצלמה, מכוון אותה ומבצע הרי את הניסיון בפעם הראשונה – זה לא שהוא מיד מתחיל להפעיל אותה ביום הראשון, הוא מניח אותה, הוא בודק את היעילות שלה לאותו אזור וכו' – לפני שהוא הופך אותה לקבועה, שישקול את כל השיקולים.

<אילת וינר: הרעיון שייתן את דעתו מקובל עלי.

איתן כבל: אבל אם את אומרת "מוסד" אני כבר יודע איך זה עובד, ישר יגידו המשפטנים: עזוב, הכוונה - - -

<אתי בנדלר: לא רלוונטי בכלל.

איתן כבל: לא רלוונטי לקופת חולים.

איתן כבל: לכן אמרתי, אני מוכן, תחת ההגדרה של "מקום", לעשות לזה יותר חידוד כדי שיובהר.

<עירית שפרבר: זה עמעום, זה פותח פתח לפרשנויות.

איתן כבל: אבל אמרתי "חידוד", למה גברתי מפרשנת אותי בחיי?

איתן כבל: אני אומר, את מסבירה לי?

איתן כבל: אני אומר את זה עכשיו כי אני רוצה להגיד פה שהמילה "מקום" היא מילה לא כזאת – לא הבנתי במה דברים אמורים.

<אילת וינר: זה פשוט צריך להיות משהו ישים, משהו שנוכל לעמוד בו מבלי לחשוש - - -

איתן כבל: את יודעת מה ההבדל?

איתן כבל: אני הרי יודע איך זה – באים, שמים, כדי שאף אחד לא יבלבל לכם את המוח, בשביל זה לא צריך עורכי דין.

<אתי בנדלר: לא, זה לא הם, הם רשות מקומית מצוינת, זאת משם.

איתן כבל: אני לא התייחסתי אליה או לתל אביב, אני מדבר על הכלל.

<אתי בנדלר: על הרשות שעדיין לא הוקמה.

<אילת וינר: אני לא מציבה מצלמות.

איתן כבל: נכון, ואני מדבר אתך על כך שברגע שזה נכנס למי שמטפל בזה, אני יודע איך הדברים מתנהלים, אנחנו חיים את זה, אם לא, לא היה לנו כל כך הרבה חוקים.

<אילת וינר: אני מסכימה, רק שאני אומרת, אם זה כתוב - - -

<אילת וינר: אבל זה הוא אומר בכל מקרה.

איתן כבל: לא, הוא לא אומר את זה בכל מקרה.

איתן כבל: כשיהיה הוויכוח אם להעביר את זה עוד מטר קדימה, מטר אחורה או למצוא לזה את הנקודה האחרת, הוא יגיד: עזוב, כבר שמו, עזוב אותך, נו בחייך, תראה, זה כלום, כולה רואים את הקצה, רק את אלה שנכנסים.

איתן כבל: אני יודע איך זה עובד, זה בני אדם.

איתן כבל: אני בסך הכול אומר שאפשר להוסיף להגדרה אולי איזשהו חידוד, ברשותך.

איתן כבל: כן, בבקשה.

<ניר גרסון: רק הערה קטנה כללית, להבהיר שגם כשהמידע מטושטש, הוא הרבה יותר ידידותי לפרטיות, אין ספק, אבל זה לא שהוא נטול לגמרי השפעה על הפרטיות.

איתן כבל: אם מישהו יתאמץ.

<ניר גרסון: כן, כי גם, וזה יכולות טכנולוגיות קיימות, נגיד יש מרפאת הפלות, גם אם הולכי הרגל מטושטשים, אם מישהו יתאמץ – ובארצות-הברית אני יודע שמשטרות וסוכנויות למלחמה בטרור, כשמתרחש פשע, עושות את זה – יכולים לעקוב אחרי הפיקסל מהמקום הזה עד לביתו או למקום - - -

<אתי בנדלר: זאת אומרת, זה רברסיבילי.

<ניר גרסון: כן, ולהצליב את זה עם מצלמות שהן כן.

<ניר גרסון: זאת אומרת, לא צריך ללכת רחוק, צריך להתאמץ באמת אבל רק להבין שהמידע המטושטש הוא לא נטול לגמרי השפעה על הפרטיות.

איתן כבל: מאה אחוז.

איתן כבל: כן, גברתי.

<מירה סלומון: זו לא טכנולוגיה שאנחנו עוסקים בה, שקיימת, זה לא משהו שהוא רלוונטי אלינו.

<מירה סלומון: כאן הסעיף מדבר בצורה הכי ברורה שיש, הסעיף בחקיקה הראשית, "צילום לפי סעיף זה לא יהיה ניתן לצפייה" – לא רק "לא ישמר", "לא יהיה ניתן לצפייה" – "אלא באופן שלא יביא לזיהוי הנוסעים".

איתן כבל: ברשותכם, אני כבר אומר, אני לא רוצה לבלבל את המוח, אני מבין את מה שאת אומרת, אני יודע לקרוא את השפתיים שלך, אני אפילו מקשיב לך, אלא שאני התכוונתי לחדד את העניין הזה, גם אומר את זה פה נציג רמו"ט בצורה ברורה.

איתן כבל: הרי אנחנו לא חיים בעולם שלם, מסודר שכל אחד יודע את מקומו, החיים הם לא כאלה.

איתן כבל: אנחנו רוצים למנוע מצב שמישהו עושה שימוש לרעה והשימוש לרעה זה לא הפקח, שיגיד: תראה, תראה, הנה השכן שלי מהבניין, מקומה 2 – זה לא העניין.

איתן כבל: העניין הוא שיהיו כאלה שיודעים לקחת את המידע הזה - - -

<מירה סלומון: אבל הם לא חשופים למידע הזה, האנשים לא חשופים למידע הזה.

<מירה סלומון: באותה מידה אפשר לדבר על "גוגל".

<אילת וינר: אנחנו שומרים מקטעים ולא את כל הצילום.

איתן כבל: חברים יקרים, אני יודע שהטכנולוגיה במקום שלכם, בייעוץ המשפטי, כבר הגיעה והרחיקה לכת ואתם יודעים לתת גם כן ייעוץ לרמו"ט.

איתן כבל: אני מנסה להגיד לכם, יש כאן שני הבדלים ברורים – ואני מסיים בזה, גברתי – יש את העניין המשפטי, שאתן רוצות חיים קלים מצד אחד, ומצד שני, מנקודת המבט שלי, יש את העניין של צנעת הפרט.

<ניר גרסון: שלא יובן הצד השני – כמו שאמרתי, המידע המטושטש הוא אכן מאוד privacy by design, מאוד מצמצם.

איתן כבל: ברור לי, הבנתי.

<ניר גרסון: אני רק לוקח את זה לנקודה שבאה להגיד שזה לא הופך את המידע לאנונימי לגמרי, זה הולך כברת דרך ארוכה מאוד - - -

<מירה סלומון: אבל זה האיזון הנכון, הראוי בעינינו, זה מה שאנחנו מנסים לומר.

<מירה סלומון: יש לנו הערה נוספת לפסקה (א).

<אילת וינר: עוד חידוד שאני רוצה לחדד לגבי "מוסד" ו"מקום" – "מקום" זה משהו שיכול להשתנות אחרי שהצבתי את המצלמה אז זה הרבה יותר דינמי מאשר מוסד וגם על זה צריך לתת את הדעת.

<אתי בנדלר: מה ההבדל?

איתן כבל: גם מוסד יכול להשתנות וכל אחד יכול להגדיר לעצמו, אם הוא רוצה, מהו מוסד ומהו לא.

<אילת וינר: דירת מגורים בבניין מגורים היא הרבה יותר דינמית - - -

איתן כבל: ואני אגיד לך משהו – אני מוטרד יותר מבית בושת שמישהו - - -

<אילת וינר: זה מוסד.

איתן כבל: את הגדרת אותו.

איתן כבל: אני לא רוצה לתת - - -

<אילת וינר: אתה רוצה להרחיב.

איתן כבל: אני רוצה קצת להרחיב את זה.

<אילת וינר: אני מבינה, רק שיהיה קושי ליישם את זה ויהיה הרבה יותר קל לתקוף או לבטל דוח תנועה על בסיס זה.

איתן כבל: אני לא חושב כי יש לזה תוספת של שמירה על צנעת הפרט, זה לא שפתאום כל כבישי תל אביב מרוצפים בית אחר בית, או שבדיוק כל הפרוקטולוגים נהיו בכביש הראשי של תל אביב.

איתן כבל: נו, באמת, אל תגזימו גם כן, בחייכם.

איתן כבל: כל העניין פה שהתוספת אומרת את הדבר הברור: "אשר תיעודם לפי תקנות אלה עשוי להעיד באופן ממשי על מצבו הרפואי של אדם או צנעת אישותו" – נו, באמת, אם לא היתה התוספת הזו, ניחא, אבל זה ברור.

איתן כבל: כתוב "אתה חונן לאדם דעת ומלמד לאנוש בינה" – כל בר דעת, מי שרוצה, יודע להבין מה זה מקום שיש בו משום צורך לצנעת הפרט.

איתן כבל: אם אתה נוסע, נניח בכל דיזינגוף, אלנבי או אבן גבירול, תראי לי כמה לאורך הציר הזה, על הכביש הראשי, יש כניסה למקום שיש בו משום בית בושת או שהוא גם מציג את עצמו - - -

<פריד אברהם: אין באזור, הוא מכיר את כולם.

<מירה סלומון: אם עד היום לא ידענו, בעקבות התקנות האלה אנחנו נדע.

<אילת וינר: אלנבי קצת יותר בעייתי מאבן גבירול.

איתן כבל: חבר'ה, אני לא עושה סקר שווקים בדיון הזה.

<אילת וינר: אנחנו בעד זכויות אדם, אנחנו בעד הגנת הפרטיות, באמת.

איתן כבל: אני בסך הכול מנסה לומר שאני לא חושב שלאורך צירים כלשהם – כל אלה עם צנעת הפרט ובעיות רפואיות עכשיו יחליטו להתייצב לאורך הציר.

<ניר גרסון: גם יש הבדל אם במגדל דירות של 10 קומות יש 200 משרדים ויש קומה אחת, לבין אם זה בית פרטי, פסיכיאטר שמקבל בבית פרטי.

איתן כבל: נכון.

<אילת וינר: אני אומר לך, ככל שזה יהיה רחב יותר ועמום יותר היישום יהיה פחות ופחות.

<אילת וינר: אני לא מדברת על העירייה, אני אומרת לך כשלטון מקומי, רשות - - -

<אתי בנדלר: אדוני, אני מציעה "מקום", אם יהיה עד סוף הישיבה רעיון למישהו למשהו מוגדר יותר - - -

<חוה ראובני: אתר?

<אילת וינר: אתר יותר גרוע ממקום.

<מירה סלומון: אדוני ביקש מהייעוץ המשפטי לתת הגדרה למקום כדי להבהיר למה הכוונה, אנחנו נשמח לשמוע הצעה להגדרה, נשמח להציע אולי.

<אתי בנדלר: אני לא יודעת להציע, אני כתבתי "מקום".

<אילת וינר: יש תמימות דעים שהרציונל שהנושא ייבחן והוא ייתן דעתו על הנושא הוא בסדר, זה מקובל עלינו, אבל אני חוששת שהעמימות וההרחבה יעשו את ההפך, לכן אני אשמח להגדרה.

<אתי בנדלר: אני רוצה באמת להציע לכולנו לקרוא שוב את המשפט כולו כי נדמה לי שלא כצעקתה.

<אתי בנדלר: אם אני קוראת את זה עם המילה "מקום" – "השטח שעתיד להיות מצולם אינו כולל מקום אשר תיעודו לפי תקנות אלה עשוי להעיד באופן ממשי על מצבו הרפואי של אדם או צנעת אישותו".

איתן כבל: נו, באמת, זה כבר לא צל הרים כהרים, זה ממש - - -

<מירה סלומון: "למיטב ידיעתו".

<אתי בנדלר: כן, והכול למיטב ידיעתו.

איתן כבל: כן, כבר עשית את התיקון הזה בפעם הקודמת.

איתן כבל: היתה לך עוד הערה קטנה, נכון?

<אתי בנדלר: כן.

<אתי בנדלר: חשבתי לגבי "וינקוט ככל הניתן אמצעים לצמצום הפגיעה", שהמילים "ככל הניתן" - - -

איתן כבל: זה גם לא "ככל הניתן" – צריך להוריד.

<אילת וינר: עוד פעם, זה משהו שאנחנו עוד לא עשינו בעבר, זה משהו שאנחנו עכשיו בתהליך בחינה של נת"צ, מקומות, פרסום להערות הציבור, אני לא יודעת - - -

איתן כבל: אבל בסוף זו לא טיסה למאדים אנושית ראשונה.

<אילת וינר: בסדר גמור, רק שאני אומר שיכול להיות שלא יהיו אמצעים כאלה, אז לכתוב "ינקוט אמצעים" - - -

איתן כבל: מה?

<אילת וינר: משום שאם אני חייבת להציב את זה פה - - -

איתן כבל: בסדר, תקשיבי, באמת, אני כבר העברתי פה תקנות, פה זה נראה עכשיו כאילו אנחנו הולכים לשים נת"צים בכור האטומי – נו, בחייך, אל תגזימו.

<אתי בנדלר: לתקנת משנה (ב) אני מבקשת להוסיף שתי מילים בסוף "(ב) אישור אחראי לפי תקנת משנה (א) יינתן בכתב בנוגע להצבת כל מצלמה במיקום מסוים".

<אתי בנדלר: זאת אומרת, שיהיה ברור שהאישור מתייחס למיקום שבו תוצב המצלמה.

איתן כבל: נכון, לא גורף, כל מצלמה יש לה נפש משלה.

<אתי בנדלר: בתקנת משנה (ב), בסופה להוסיף "במיקום המסוים".

<אתי בנדלר: אני חושבת שבין כה וכה התכוונתם לזה, רק כדי להסיר ספק.

<נופר אשקלוני: אני רק חושבת שכדאי לציין שיש לקרוא זאת – הרי לפי תקנה 5(א)(1), שנגיע אליה בהמשך, נכתב ש"בכל מקום בתקנות האמורות, במקום "תוצב" ו"תמוקם", יקראו "תופעל", וכל שינויי הצורה הדקדוקיים ייעשו לפי זה".

<נופר אשקלוני: ולכן, אם יהיה כתוב "אישור אחראי לפי תקנת משנה (א) יינתן בנוגע להפעלת כל מצלמה במיקום מסוים", העובדה שהמיקום של המצלמה הניידת – הרי היא ניצבת על רכב שנוסע – יכול להיות שמבחינת נוסח יהיה בעייתי לומר שזה במיקום מסוים.

<מירה סלומון: נכון, זה נייד ולא נייח.

<אתי בנדלר: ההערה הזאת, אדוני, מתייחסת לנושא של הפעלת מצלמות ניידות, שכך וכך יש לי הערות כשנגיע לשם, מכול מקום, כשנגיע לשם, אם הוועדה תשתכנע שצריך לעשות התאמה נוספת אז היא תעשה התאמה נוספת.

איתן כבל: אנחנו מדברים פה על מצלמות נייחות, במצלמות נייחות אין שום סיבה שהתוספת הזאת לא תהיה.

איתן כבל: מי בעד - - -

<מירה סלומון: רק הערה?

איתן כבל: ככה, אנחנו נעשה את זה, אם אתם רוצים, שנה הבאה – נו, באמת, כל שנייה תעצרו אותי?

<מירה סלומון: זה לא לגבי הסוגיה הזאת, אדוני, קיבלתי הערה ממשרד המשפטים בצדק בחזרה ל"מליאת מועצה" לעומת "מועצה" – הסעיף המסמיך בחוק הראשי מתייחס למליאת מועצה ולכן אני מבקשת לחזור בי מההערה וסליחה.

איתן כבל: תודה.

איתן כבל: כן, בבקשה.

<פריד אברהם: אדוני היושב-ראש, הערה אולי בשביל כל אלה שמחפשים את צנעת הפרט: האם בדקתם בכל לשכות של ראשי הערים כמה מצלמות יש, מחוברות לכל מיני מקומות שראש העיר ומקורביו - - -

איתן כבל: עזוב, נשמה שלי, אתם עוד פעם לוקחים אותנו לא לחוק הזה?

<פריד אברהם: איפה צנעת הפרט?

<פריד אברהם: איפה צנעת הפרט שם?

<פריד אברהם: ראש העיר רואה כל - - -

<ניר גרסון: אדוני בטח מכיר את הנחייה של הרשות למשפט, טכנולוגיה ומידע איך ובאיזה מגבלות מותר להשתמש במצלמות.

<פריד אברהם: בסדר, תחפשו גם שם קצת.

<אתי בנדלר: אני רק רוצה להעיר – תודה, אביטל – שגם בסיפה של פסקה (3) "בנוגע לקיומם", במקום "של מוסדות" יהיה "של מקומות".

איתן כבל: הלאה.

איתן כבל: מי בעד תקנה 2 עם התוספות, השינויים והתיקונים?

איתן כבל: בעד – פה אחד

איתן כבל: תודה.

איתן כבל: 2 אושרה.

<נופר אשקלוני: "יידוע הציבור על הצילום 3.

<נופר אשקלוני: (א) בעת הצבת מצלמה כאמור בתקנה 2, תציב רשות מקומית שלטים בסמוך לנתיב הנסיעה, לרבות לפני הכניסה לנתיב הנסיעה, באופן שיבהיר לציבור הנהגים הנוסעים בנתיב, בכתב ובתמונה, כי נתיב הנסיעה עשוי להיות מצולם לשם תיעוד ביצוע עבירה.

<נופר אשקלוני: (ב) רשות מקומית תפרסם באתר האינטרנט שלה רשימה של נתיבי התחבורה הציבורית שבתחומה.

<נופר אשקלוני: "

איתן כבל: יש הערות?

<אתי בנדלר: אדוני, אני הערתי הערה ניסוחית שאני חושבת שבשלב האחרון אני מבקשת שתהיה הסמכה למשרד המשפטים להתאים את הנוסח בהתאם – על מה אני מדברת?

<אתי בנדלר: בסעיף 3(א) מדובר על מקום הצבת השלטים "בסמוך לנתיב הנסיעה, לרבות לפני הכניסה לנתיב הנסיעה", בתקנה 9(3), כשנגיע אליה, מדובר ש"שלטים לפי בתקנה 3(א) ניצבים לצד נתיבי הנסיעה" אז אין התאמה בניסוחים, אני מבקשת להתאים את זה בשלב האחרון.

איתן כבל: בסדר, מקובל, תודה.

<אתי בנדלר: דבר נוסף, אני רוצה להביא לידיעת חברי הכנסת שאני חשבתי – אבל אני נוטה לקבל את ההסבר שלהם, אני רק הייתי רוצה בכל זאת שתהיו מודעים לכך – השילוט מוכוון כולו לנוסעים ברכב, השילוט הוא שילוט שבעצם רק הנהג יוכל לראות אותו, הולכי הרגל במקום, אותם הולכי הרגל שאנחנו מפחדים מפני פגיעה בפרטיותם ובצנעת אישותם, לא בהכרח יהיו מודעים לכך שבכלל המקום הזה מצולם כי השילוט כאמור הוא שילוט גבוה שמיועד לנוסעים ברכב, אני חשבתי בהתחלה שצריכים בסעיף 3(א) להוסיף גם שילוט שמיועד להולכי רגל אבל הבנתי שהדבר בעייתי.

<אתי בנדלר: הנקודה היחידה שאני עוד מתלבטת בה ואני מעבירה כמובן להחלטת

<אתי בנדלר: כם היא בתקנת משנה (ב): "רשות מקומית תפרסם באתר האינטרנט שלה רשימה של נתיבי התחבורה הציבורית שבתחומה" – השאלה אם לא ראוי גם שהיא תפרט באילו מהם הוצבו מצלמות?

<חוה ראובני: חד-משמעת לא, אנחנו מתנגדים לזה.

<אילת וינר: זה מאיין את הרעיון של ההתרעה.

איתן כבל: לא.

איתן כבל: אלה לא מצלמות נסתרות, אני מניח, זה צ'יק צ'ק כבר יהיה ב"וויז" ובכל מקום, כמו שהיום אתה נוסע ובכל מקום מודיעים לך על מצלמה.

איתן כבל: אני לא רוצה, גם ככה זה בעייתי, כל המצלמות האלה אל מול ה"וויז" וכל העניינים האלה.

איתן כבל: אני לא חושב.

איתן כבל: אני חושב שאנשים יידעו צ'יק צ'ק, אין מקום היום שאתה לא יודע שיש בו.

איתן כבל: אם בסוף אנחנו יודעים הכול אז זה ממילא כמעט מנטרל את - - -

<אתי בנדלר: אז לא ייסעו בנת"צים.

איתן כבל: נכון.

איתן כבל: תודה רבה, אני מבקש להעלות להצבעה את תקנה 3, מי בעד?

איתן כבל: בעד – פה אחד

איתן כבל: 3 אושרה.

<נופר אשקלוני: "הפעלת מצלמה נייחת 4.

<נופר אשקלוני: הוצבה מצלמה לפי תקנה 2, רשאית רשות מקומית להפעילה לשם תיעוד ביצוע עבירה רק בשעות שבהן מוגדר נתיב הנסיעה, שבסמוך אליו היא הוצבה כנתיב תחבורה ציבורית, ובלבד שהתקיימו כל אלה: (1) המצלמה אינה מקליטה קול; (2) המצלמה אינה שומרת צילומים באיכות המביאה לזיהוי הנוסעים ברכב המצולם או עוברי דרך אחרים (בתקנות אלה – איכות המביאה לזיהוי אדם), אלא לפרק הזמן המזערי הנדרש לשם זיהוי אוטומטי של מספר הרכב; (3) המצלמה אינה מחוברת למאגר מידע, למעט מאגר הכולל את רשימת מספרי כלי-רכב המורשים לנסוע בנתיבי תחבורה ציבורית.

<נופר אשקלוני: "

<אתי בנדלר: דבר ראשון, "המצלמה אינה שומרת צילומים באיכות המביאה לזיהוי הנוסעים ברכב" – אני מזכירה שכרגע התמרור שמתייחס לנתיבי תחבורה ציבורית מאפשר גם נסיעה של כלי רכב פרטיים שמסיעים מספר מינימלי של נוסעים, זה יכול להיות שלושה, יכול להיות ארבעה נוסעים, ואז אין ברירה אלא למקד את המצלמה באופן שיאפשר לראות את האנשים שבתוך כלי הרכב, אני לא יודעת איך זה מתיישב עם המוצע כאן.

איתן כבל: אני רוצה להזכיר שאת העלית את זה גם בדיון הקודם כשעסקנו בחוק ואם אינני טועה – ותקנו אותי – אין אפשרות, הצילום לא מאפשר - - -

<אילת וינר: אין אפשרות טכנולוגית הים לבדוק את כמות הנוסעים ברכב ולכן אנחנו לא אוכפים על הבסיס הזה.

<יהודה בר אור: ואז אתה נתת את הדוגמה, אדוני, שמונית – רואים את הכובע שלה אז יודעים שזו מונית, אותו דבר גם אוטובוס.

<יהודה בר אור: נתת את הדוגמה הזאת, זה כתוב בפרוטוקול, אבל אף אחד לא הכניס את זה לתוך המצב שאנחנו בפנים גם – חבל, את זה לא הבנתי אז.

<אתי בנדלר: כרגע, אם אני יכולה לנסוע עם רכב מלא נוסעים ואני יכולה לנסוע בנתיב תחבורה ציבורית, ואם הטכנולוגיה לא מאפשרת – בהנחה שהיא תאפשר בעתיד ולא תאכפו את זה – אז אתם תגישו נגדי הודעת תשלום קנס, אחרי שיזהו את מספר הרכב כפי שנדרש, על כך שנסעתי בנתיב תחבורה ציבורית, האם אני צריכה אז לבקש ביטול הודעת תשלום?

<אילת וינר: לא, למיטב ידיעתי התמרורים יתוקנו באופן כזה שלא יהיה אפשר - - -

בן שושן: לא תהיה אפשרות.

<אתי בנדלר: את זה רציתי לשמוע, אם באמת עומדים לתקן את התמרורים לפני שהתקנות האלה תכנסנה לתוקפן.

בן שושן: כן, רק תחבורה ציבורית ומורשים.

<יהודה בר אור: זה שוב פעם מדגיש למה חייב שאנחנו נהיה בפנים – מה זה "תחבורה ציבורית"?

<יהודה בר אור: איזו תחבורה ציבורית?

<יהודה בר אור: מה זה הדבר הזה?

<יהודה בר אור: אבל, הנה, התשובה של השר פה.

איתן כבל: סליחה, מה, אני עובר על ההודעות שהוא שולח לך?

איתן כבל: נשמה, באמת, אני צריך שהוא יגיד את זה - - -

<יהודה בר אור: לא, הוא אמר את זה בתוכנית בפני עם ישראל, בפני איילה חסון.

איתן כבל: לא, זה לא עובד כך, זה לא רציני.

<בן בדרי: אני רוצה להזכיר לכבוד היושב-ראש ולגב' שיושבת לימינך, היועצת המשפטית, שאני שאלתי אותה באחד מישיבות ועדת הכלכלה לפני מספר שנים, כשרצו לפתוח את נתיבי התחבורה הציבורית במסגרת עיר מודל לתחבורה ציבורית באשדוד, ושאלתי אותה: מה זה אומר?

<בן בדרי: מי יוכל לנוע שם?

<בן בדרי: האם גם כלי הרכב המוגדרים "מוניות שירות"?

<בן בדרי: היא הסתכלה בחוק ואמרה: מוניות השירות מוגדרות בחוק ככלי רכב לתחבורה ציבורית והן מורשות לנוע בתחבורה ציבורית, אז עכשיו היא אמרה - - -

איתן כבל: זה לא סותר, אדוני.

איתן כבל: חבר'ה, בכל הכבוד, אל תעמידו אותי עכשיו כאילו אתם רבים עם הטלר למה לא קיבלתם הלוואה, אנחנו פה לא הבעיה שלכם עכשיו.

איתן כבל: אני מנסה להסביר לכם שבמסגרת החוק אין סתירה.

איתן כבל: היא צדקה – מבלי אפילו אם היא זוכרת או לא זוכרת – מונית בהגדרה היא רכב תחבורה ציבורית, זה עדיין לא בא בסתירה לעובדה שמה שקובע זה התמרור בכניסה לנתיב.

איתן כבל: זה לא אומר שאתה לא רכב ציבורי, זה אומר שרכב ציבורי מסוג מוניות לא יכול לנוע בנתיב הזה.

איתן כבל: זו ההגדרה, זה לא אומר שאתה לא רכב ציבורי.

איתן כבל: מונית היא ועוד איך רכב ציבורי.

איתן כבל: יש מקומות למשל שיש תמרור שאומר: אופניים יכול לרכב פה, בנתיב תחבורה ציבורית, גם אם הוא לא רכב ציבורי כי החליטו שבמקום הזה, מסיבות א', ב', ג', ד', הוא יכול לרכב.

איתן כבל: אני עכשיו לא האחראי על הדברים האלה, אני בסך הכול מנסה להעביר פה תקנות מאוד מאוד מוגדרות.

איתן כבל: אם אדוני חושב שבכל נת"צ – דרך אגב, אני אף פעם לא ידעתי שיש נת"צים שלא, אבל אם אתם חושבים שיש נת"צים שלא, תפנו למשרד התחבורה, תגישו להם את השאילתה, שבו עם השר, עם המנכ"לית החדשה, אני לא נכנס לזה.

איתן כבל: כן, בבקשה.

<יהודה בר אור: שיגידו גם לא, אנחנו נדע מה לעשות אבל מעמידים אותנו ככה באוויר - - -

איתן כבל: זה לא העניין, זה לא הדיון פה.

איתן כבל: חברים, יהודה, זה לא הדיון פה.

<יהודה בר אור: אי אפשר להחליט פעם אחת?

איתן כבל: אבל זה לא פה, אתה סתם מתעצבן לא במקום, תאגור את כל העצבים שלך לאיפה שצריך.

<אילת וינר: זה גם לא קשור - - -

איתן כבל: גם את מסבירה אותי?

<אילת וינר: לא, לא.

איתן כבל: אני שעה נותן את ההרצאה, את מזכירה לי עכשיו?

איתן כבל: נו, באמת.

<חוה ראובני: מר כבל עבר את המבחן בהצטיינות.

איתן כבל: תודה רבה.

איתן כבל: כן, גברתי.

<מירה סלומון: אני מבקשת להתייחס לשאלה של היועצת המשפטית לוועדה, האם אפשר להציב תמרורים בנתיבי תחבורה ציבורית שבהם יש אפשרות גם לרכב שיש בו מספר נוסעים, רכב פרטי עם מספר נוסעים.

<מירה סלומון: החוק המסמיך, בסעיף קטן (טו), מגדיר נתיב תחבורה ציבורית, לא מתייחס בכלל לנתיבי תחבורה ציבורית שבהם מותר לנסוע גם לרכבים פרטיים עם מספר נוסעים מסוים.

<מירה סלומון: נתיב תחבורה ציבורית על פי החוק זה חלק מהדרך שהנסיעה בו מותרת לפי תמרור לרכבת מקומית, לאוטובוס, למונית או לרכב המבצע פנייה ותו לא.

<מירה סלומון: זאת אומרת, כל תמרור אחר שהוא נתיב תחבורה ציבורית על פי חוקים אחרים, על פי הגדרות רחבות אחרות, לא רלוונטי לתקנות כאן.

<אתי בנדלר: אוקיי, אם זו הפרשנות שלך אני מקווה שכולם יהיו ערים לכך שבכל נתיב תחבורה ציבורית שבו התמרור מאפשר גם לרכב פרטי שמסיע מספר מסוים של אנשים - - -

<אילת וינר: התמרור קיים אבל התיקון - - -

<אתי בנדלר: אז אסור יהיה להציב שם את המצלמות.

<אילת וינר: נכון.

<אתי בנדלר: אוקיי, מצוין, הערה מעולה.

איתן כבל: תודה.

<אילת וינר: הפקח לא, זה התהליך שבמצלמה, זה סעיף שמתייחס למצלמה עצמה, למוח שמוצב על העמוד.

<אתי בנדלר: המצלמה עצמה היא - - -

<אילת וינר: עושה תהליך עיבוד.

איתן כבל: היא הופכת את זה.

איתן כבל: אתי, אני רוצה רק להזכיר, עסקנו בשאלה הזו, יאמר לזכותך שאת עקבית, את שאלת גם את אותן שאלות בפעם הקודמת, שאלת את השאלות האלה בדיוק גם בהקשר הזה של המעבר, ונאמר בצורה ברורה ומפורשת שאדם, הפקח, או כל אדם שהוא, לא יוכל לזהות את - - -

עבד אל חכים חאג' יחיא: לא יכולים לזהות את הנהג או מי שנמצא בתוך הרכב.

איתן כבל: נכון.

איתן כבל: זאת אומרת, הפעולה מתבצעת בתוך המצלמה, אבל הפקח, מי שיושב מול המסך, איננו רואה זאת, זה מה שנאמר אז.

<אתי בנדלר: זאת אומרת, באופן שלא ניתן לצפייה על-ידי פקח או גורם אחר?

<מירה סלומון: נכון.

<אתי בנדלר: אז אולי כדאי לכתוב את זה בפירוש?

איתן כבל: אני בעד.

<חוה ראובני: מה רוצים להוסיף?

<אתי בנדלר: "אלא בפרק הזמן הנדרש מבחינה טכנולוגית" קודם כל, נכון?

<אתי בנדלר: על זה אתם מדברים.

<מירה סלומון: זו המצלמה.

איתן כבל: ודאי, "טכנולוגית" זה לא האדם.

<אתי בנדלר: "לשם זיהוי אוטומטי של מספר הרכב ובפרק זמן זה לא - - - ?

איתן כבל: שלא יתאפשר - - -

<אילת וינר: יש כאן סדר כרונולוגי של התהליך, הסעיף זה מתייחס למצלמה, אין יד אדם בדבר הזה.

<אתי בנדלר: אוקיי, אבל בשום מקום לא נאמר שהפקח או גורם אחר לא צופה בתמונה.

<אילת וינר: הוא לא יכול, אלא מה שהמצלמה מעבירה לבק אופיס.

עבד אל חכים חאג' יחיא: רשום פה "שומרת", יש הבדל בין שומרת לבין שזה בהסרטה עדיין.

<אילת וינר: רק בסעיף 6 יש את מה שמועבר, מה עובר לפקח.

עבד אל חכים חאג' יחיא: אני רואה ב-4(ב).

איתן כבל: היא צודקת, בסעיף 6 את יכולה לראות את הדברים, בסדר.

<אתי בנדלר: אז נוסיף רק "אלא לפרק הזמן המזערי הנדרש מבחינה טכנולוגית", שיהיה ברור, זה בסדר?

איתן כבל: כן, אין שום בעיה.

איתן כבל: מי שבעד תקנה 4 עם התיקון ירים את ידו.

איתן כבל: בעד – פה אחד

איתן כבל: אושר.

<נופר אשקלוני: "הפעלת מצלמה ניידת 5.

<נופר אשקלוני: (א) נתקבל אישור המועצה והוכן נוהל לפי תקנה 2(א) רישה, והוצבו שלטים לפי תקנה 3, רשאי אחראי לאשר בכתב אף הפעלת מצלמה ניידת לשם תיעוד ביצוע עבירה בנתיבי תחבורה ציבורית לצדם הוצבו שלטים כאמור.

<נופר אשקלוני: (ב) לא תופעל מצלמה ניידת לשם תיעוד ביצוע עבירה אלא בהתאם לתנאים המנויים בתקנות 2 ו-4, בשינויים אלה: (1) בכל מקום בתקנות האמורות, במקום "תוצב" ו"תמוקם", יקראו "תופעל", וכל שינויי הצורה הדקדוקיים ייעשו לפי זה; (2) תקנה 2(א)(4) לא תחול, ובלבד שאם צולם בידי מצלמה ניידת מוסד כאמור באותה תקנה, נעשה הדבר באקראי.

<נופר אשקלוני: "

דב חנין: בבקשה, גברתי היועצת המשפטית, הערות.

<אתי בנדלר: אני מוכרחה לומר שכשקראנו את זה, גם עו"ד סומפולינסקי וגם אני, כל אחת לחוד, התעורר אצל שתינו אותו חשש והוא שהתקנה הזאת, שמאפשרת צילום באמצעות מצלמות ניידות, בעצם יכולים באמצעותה לעקוף את התקנה שדיברנו עליה קודם, שהיא מיקום הצבת מצלמות נייחות במקרה שעלולה להיות פגיעה בפרטיותו של אדם או בצנעת אישותו כי אין כאן בעצם שום הגבלה על המיקום של המצלמה הניידת.

<אילת וינר: למעט האקראיות.

<אתי בנדלר: זה ברור, ברור שהאקראיות היא המעבר של אותם הולכי רגל והפגיעה שלהם, אבל יכולה הרשות המקומית להחליט לשלוח כל יום ניידת עם מצלמה ניידת, לעמוד באותו מקום כל יום בעצם, אין שום מגבלה על העניין הזה.

<אתי בנדלר: זאת אומרת, אם האחראי החליט למנוע הצבת מצלמה במיקום מסוים בגלל המגבלה שבתקנה 2(א)(4), אפשר לכאורה לעקוף את המגבלה הזאת באמצעות מצלמה ניידת.

<אילת וינר: הרעיון במצלמה ניידת הוא שהיא ניידת, אנחנו לא שולחים אותה לעמוד במקום מסוים, זה הופך אותה לנייחת, זו המשמעות.

<אתי בנדלר: אני רוצה להגיד לך שכל אחד מאתנו יודע שיש נקודות למשל שהמשטרה מאוד אוהבת להציב שם ניידות עם מצלמות ואני יכולה להגיד לך בדיוק איפה על כביש ירושלים-תל אביב.

<אילת וינר: אני לא יודעת איך זה במשטרה, אצלנו האכיפה היא באמצעות מצלמות נייחות, זו האכיפה העיקרית.

<אילת וינר: יש מקומות שבהם, למשל, אי אפשר להציב מצלמה נייחת מסיבות שונות ומשונות, אין משמעות שהדבר עכשיו ייעשה באמצעות מצלמה ניידת שתעמוד שם באופן קבוע, לא.

<אתי בנדלר: אין כוונה אבל יפה מאוד שזו הכוונה, מי יודע שאכן כך זה יבוצע בעיריית תל אביב וקל וחומר ברשויות מקומיות אחרות?

דב חנין: השאלה שהיועצת המשפטית מפנה אליה היא האם אנחנו יכולים להגדיר בצורה יותר ברורה מהי מצלמה ניידת – את הכוונה שגברתי מדברת עליה שאכן לא מדובר במצלמה שהיא באופן עקרוני יכולה להיות ניידת אבל היא בעצם עומדת לה במקום אחד.

בן שושן: בהגדרות.

<אילת וינר: אז אפשר בהגדרה לתקן ולומר - - -

בן שושן: "מצלמה המותקנת על גבי רכב ומופעלת בעת נסיעתו".

עבד אל חכים חאג' יחיא: בסדר, אז הרכב הזה יכול להיות באותה סביבה, כמה מטרים מסביב ועדיין זה ייקרא לפי ההגדרה "ניידת".

בן שושן: לא, אבל כתוב נסיעה, מדובר פה על נסיעה.

עבד אל חכים חאג' יחיא: אני יודע אבל זה אותו האזור, זה אחד.

עבד אל חכים חאג' יחיא: שניים, אנחנו מדברים על נתיב תחבורה ציבורית, הכוונה בנתיב תחבורה ציבורית שלא ייכנסו רכבים שאינם ציבוריים, אבל הניידת הזאת יכולה גם לאכוף – למרות שאני לא מתנגד – עבירות אחרות, במיוחד אם זו המשטרה.

עבד אל חכים חאג' יחיא: הכוונה פה, אנחנו מדברים על תקנות אלה, לשאר העבירות האחרות יש את התקנות שלהן, אז בואו נתמקד יותר פה.

עבד אל חכים חאג' יחיא: לדעתי, רק במקרים שיש מצלמות, או שעד צומת מסוים המצלמות הנייחות לא יכולות לכסות, או אם יש תקלה או משהו, אז אנחנו צריכים.

בן שושן: למה לעשות את ההתניות?

בן שושן: זו מדיניות אכיפה לכל דבר ועניין.

עבד אל חכים חאג' יחיא: בסדר, אז יש לנו את הנייחות – אז למה אני צריך את הניידות?

בן שושן: זו מדיניות אכיפה שאפשר לעשות את זה גם באמצעים נייחים וגם באמצעים ניידים ואני סבור שההגדרה המוגדרת פה, כפי שציין חבר הכנסת חנין, באשר למצלמה ניידת, שמתייחסת ל"מצלמה המותקנת על גבי רכב ומופעלת בעת נסיעתו" היא מצמצמת את כל החששות לצורך העניין שהועלו פה בהקשר הספציפי ואנחנו סבורים ורוצים שאמצעי האכיפה שיינתנו לנו יהיו גם ניידים וגם נייחים.

דב חנין: אני אחתוך את הדיון הזה מכיוון שאנחנו נמצאים בשני מסלולים נפרדים.

דב חנין: ההערה של היועצת המשפטית, בצדק, מפנה אותנו לחשש שהמצלמות הניידות, שאכן הן ניידות במובן הזה שהן מופעלות רק כאשר הרכב נוסע – את זה אני מבין – ישמשו אותנו לעקיפת ההסדר שנמצא בסעיף 2(4).

דב חנין: זה מתחזק כאשר בעצם אתם מנסחים את התקנה על המצלמה הניידת באופן שמבטל לגמרי את התחולה של תקנה 2(א)(4).

דב חנין: האם לא נכון יותר, בהמשך להערתה של היועצת המשפטית, לקבוע הסדר שאומר שכמו שבתקנה 2(א)(4) נאמר שהממונה יקבע את המיקום בשים לב ויצטרך לדאוג להפחתת הנזק ולהפחתת הפוטנציאל של הפגיעה בפרטיות, האם לא צריך כאן, לא לבטל את התחולה של תקנה 2(א)(4) אלא לקבוע הסדר אלטרנטיבי שאומר את אותו דבר, שהממונה יצטרך לקבוע אותו ביחס להפעלת המצלמה הניידת כמו שהוא קבוע לגבי מצלמה נייחת?

<אתי בנדלר: אם זה אפשרי, אני באמת לא יודעת.

דב חנין: הוא יצטרך לקבוע את המסלול באופן כזה שיעשה את אותן מטרות שאנחנו רצינו להשיג אותן כשדיברנו על מצלמה נייחת.

<חוה ראובני: באיזשהו מקום שימוש במצלמה ניידת במקומות האלה יכול אולי לייתר הצבת מצלמה קבועה.

<אביטל סומפולינסקי: אבל דווקא בגלל זה, חוה, מתעוררת הבעיה.

<אילת וינר: אבל זה לא תחליף למצלמה קבועה.

<חוה ראובני: ואז זה לא לצלם באופן רציף אלא באופן אקראי, כי אחרת המצב שבו אותו מקטע הוא חסין אכיפה בגלל איזשהו מקום, מרפאה או משהו מסוג מסוים שנמצא שם, אז אפשר להשתמש במצלמה ניידת באופן אקראי - - -

איתן כבל: גברתי, לא, לא - - -

עבד אל חכים חאג' יחיא: לא, זה להתחיל להיכנס לפרשנות - - -

דב חנין: חברים, אנחנו לא ניכנס פה לדיון תיאורטי, אני אגיד בצורה מאוד מפורשת מה אני מציע.

דב חנין: אני מציע שבסעיף הזה ייקבע הסדר שאומר שהאחראי יצטרך, כאשר הוא מאשר את המצלמה הניידת, לקבוע את המסלול שבו נוסעת המצלמה הניידת הזאת והוא יצטרך לעשות את זה בשים לב לאותם מקומות או מוסדות – לא יודע מה החלטנו בסופו של דבר – שעשויים להעיד על מצבו הרפואי של אדם או צנעת חייו והוא רשאי לאשר את הצבת המצלמה הזו גם אם במסלול יש מוסדות כאלה, אם הוא סבור שהדבר הוא הכרחי ובלבד שהוא ינקוט את האמצעים ההכרחיים לצמצום הפגיעה.

<אביטל סומפולינסקי: שתקנה 5(ב)(2) לא תופעל אלא בהתאם לתנאים המנויים בתקנות 2 ו-4?

דב חנין: כן.

<אביטל סומפולינסקי: אבל זה אוטומטית מחיל את ההסדר הזה.

<אביטל סומפולינסקי: הבעיה היא ההחרגה, אם רוצים זה פשוט לבטל את - - -

דב חנין: מאה אחוז, אז צריך לבטל את ההחרגה לדעתי, אדוני היושב-ראש, ולקבוע שסעיף 2(א)(4) יחול בשינויים המחויבים.

איתן כבל: מה הבעיה?

איתן כבל: אפשר להעיר לך?

<יואב ירדני: בבקשה.

איתן כבל: חס וחלילה, אף אחד לא בא מהמקום הזה.

איתן כבל: אני תמיד אומר בחקיקה שתי נקודות: אם כל הגורמים שעוסקים בחקיקה סביב השולחן היו לנצח בתפקידים האלה – אין בעיה, הכול בסדר.

איתן כבל: יש בעיה, אבל נותן קרדיט לאנשים.

איתן כבל: אלא מה?

איתן כבל: כל מי שיושב פה הולך לדרכו, אתה רוצה להתקדם, אנחנו רוצים להתקדם, כך אנחנו מקווים, אלה שיבואו אחריך כבר לא היו בדיוק פה, ישבו ושמו לב לניואנסים.

איתן כבל: במקומות אחרים, שהם ודאי לא עיריית תל אביב, כי עיריית תל אביב היא נושאת דגל, היא מיוחדת כמעט בכל דבר – אני לא אומר את זה בציניות – זה לא בדיוק כך.

איתן כבל: דרך אגב, גם אחרי שננסה ואחרי שנדמה יהיה לנו שסגרנו כל פרצה אפשרית בחוק או בתקנות יהיה מי שיצליח לפרוץ אותה, זה הכול.

איתן כבל: לכן מה שאני אומר, זה לא בא ממקום כזה שמישהו חס וחלילה בא או חושב שמאן דהוא רוצה למלכד, אבל אתה, כאחראי על הפקחים, גם מכיר את הפקחים שיש להם מוטיבציית יתר, אנחנו מכירים גם את אלה, זה לא כתוב בחוק.

יעקב גיל: בתחום הזה זה מבורך.

איתן כבל: לא, לא, לא התכוונתי מוטיבציית יתר במובן הזה שהוא עושה את עבודתו מעל ומעבר, אתה יודע, הוא לוקח את זה – הרי למה כתבנו בחוק הקודם, אם אתה זוכר, שהפקח ביישובו?

איתן כבל: כי אני מכיר גם פקחים שרואים את עצמם מפקחים בכל מקום בארץ עם התעודה שלהם.

<יואב ירדני: אני רק רוצה להבהיר מהי השיטה שאנחנו עובדים בה, וזו השיטה שתהיה בכל מדינת ישראל כי מה שאנחנו עושים בתל אביב כמובילים, אנשים מחקים את זה – לא ב-100% כי תמיד אי אפשר להגיע ל-100%.

<יואב ירדני: הניידות האלה באופן עקרוני אמורות לנסוע באותם מקומות שאין מצלמות נייחות, כי, אחד, לא כלכלי, יש בעיה, הזוויות, המיקומים שלהן, ולכן, באותם מקומות, שהם לא רבים מדי, ייסעו הניידות, שם יבצעו את האכיפה על פי התמרורים הקיימים וזהו, לא מקום קבוע - - -

איתן כבל: חברים, כל מה שאנחנו מנסים לומר הוא שמה שאמרנו על מצלמות נייחות מקבל משנה תוקף על מצלמות ניידות מבחינת הצורך שתהיה תשומת לב מיוחדת, זה הכול.

<אילת וינר: מבחינת מסלול נסיעה – הוא נוסע בסמוך לנת"צ, אין לו מקום אחר לנסוע בו, הוא נוסע לצד הנת"צ כדי לתעד עבירות של נסיעה בנת"צ.

<יהודה בר אור: הוא נוסע בנת"צ?

<אתי בנדלר: אילת, שערי בדעתך שיש איזשהו נת"צ שיש בצדדים ריכוז של מקומות, מוסדות, איך שלא יוגדרו, רגישים, ולכן לא ניתן שם אישור להצבת מצלמות, אז יתחילו כל יום לנסוע שם בניידות.

<אתי בנדלר: אני ממש חוששת מהעקיפה על ידי כך ולא מתוך רצון רע - - -

<אילת וינר: ברור לי, אני לא חושבת שיש לכם איזשהן כוונות - - -

איתן כבל: לא, זה לא בא מהמקום הזה, אני רק רוצה להזכיר לך – נצא מפה, יצאו אנשים ויתחילו להגיד: סליחה, מה הקטע הזה?

איתן כבל: שקט לי פה, שגרת חיי מופרת כל רגע, עוברת לי פה איזו מצלמה ומתעדת את חיי.

<אילת וינר: אני חושבת שזה מאיין את היכולת להשתמש במצלמות ניידות.

<פרדי הרשקוביץ: אני מחזק לגמרי את אנשי העירייה וכל מי שתומך במצלמות הניידות משתי סיבות, ויש לי ניסיון מה- bus lanesבלונדון.

<פרדי הרשקוביץ: מספר המצלמות הנייחות מוגבל ולכן, כמו שאדוני אמר, כולם יידעו איפה זה.

איתן כבל: זה ברור.

<פרדי הרשקוביץ: בלונדון, ואני חושב שבאנגליה לא חוששים יותר או פחות מאתנו - - -

איתן כבל: חבל על הזמן, יקירי.

<פרדי הרשקוביץ: עוד שנייה.

<פרדי הרשקוביץ: יש צורך הכרחי להציב מצלמות ניידות.

איתן כבל: אנחנו לא מתווכחים.

<פרדי הרשקוביץ: אני רק רציתי לשים דגש על העניין הזה.

איתן כבל: יש לי בקשה, חברים, אני אומר את זה גם בכבוד – אל תוסיפו על מה שאנחנו כבר מסכימים, אני רוצה להתקדם.

<פרדי הרשקוביץ: אני הבנתי שיש ויכוח לגבי - - -

איתן כבל: לא, לא, זה לא הוויכוח.

איתן כבל: יקירי, זה לא היה הוויכוח, הוויכוח היה אחר לגמרי.

איתן כבל: כן, גברתי.

<נופר אשקלוני: חשוב לי גם להוסיף בהקשר הזה שגם מבחינתנו יישום סביר של התקנות כמובן לא אומר שאותה מצלמה תעבור כל הזמן באותה נקודה, שאז בעצם אין הבדל, א', בינה לבין המצלמה הנייחת – הלוא למה לא להציב שם פשוט מצלמה נייחת?

<נופר אשקלוני: וגם, בעצם החריג כאן שמדבר על "שנעשה הדבר באקראי" לא התקיים בהנחה שכל הזמן עוברים סביב אותה נקודה באופן שיטתי ורציף.

<נופר אשקלוני: ולכן, מבחינתנו, התקנה הזו, בשינויים המחויבים, ככל שבאמת מדובר במצלמה ניידת ולא נייחת, סבירה בעינינו.

איתן כבל: מה לגבי מה שהציע חבר הכנסת חנין?

<מירה סלומון: מיפוי מראש של מסלולים מסכל את כל הרעיון של - - -

איתן כבל: נכון, את צודקת, הם צודקים.

עבד אל חכים חאג' יחיא: כבוד היושב-ראש, למה לא שמים במקומות האלה מצלמות נייחות?

עבד אל חכים חאג' יחיא: כי הם מקומות רגישים.

איתן כבל: לא בהכרח, לא בהכרח, יש כל מיני סיבות.

בן שושן: ממש לא.

<עדי קין קרני: אני יכולה להתייחס?

איתן כבל: כן, בבקשה.

<עדי קין קרני: אני מנהלת פרויקט "מהיר לעיר" מטעם "נתיבי איילון", פרויקט שבו מוסיפים עוד כ-330 ק"מ של נת"צים, חלק ניכר מהם באמת בתוך רשויות מקומיות.

<עדי קין קרני: חלק מנושא אכיפה במצלמות ניידות נעשה לדוגמה במקום שיש לך נת"צ ופנייה מיד לאחר מכן, מצלמה נייחת לא תמיד יכולה לראות אם אחרי זה הוא פונה או לא, מה שאפשר לעשות במצלמה ניידת.

<עדי קין קרני: לכן זה לא רק בגלל מקומות רגישים, זה בגלל - - -

עבד אל חכים חאג' יחיא: זה מה שאמר דב – למפות אותם.

<עדי קין קרני: אני אומרת, המיפוי – בסוף זה אותו נתיב, עכשיו אנחנו לא מדברים על - - -

עבד אל חכים חאג' יחיא: אני אומר, למפות אותם, אם זו הסיבה אז למפות אותם.

<עדי קין קרני: המיפוי בסוף צריך להיות לאורך התוואי - - -

דב חנין: אני לא מצליח להבין את הבעיה, גברתי, שאת אמרת.

איתן כבל: בדיוק, אני לא מבין מה הבעיה.

<לאה ורון: כמה נת"צים יש באזור המרכז, באזור תל אביב, מר ירדני, כמה נת"צים יש?

<אילת וינר: אם הרעיון הוא שזה לא יהיה עקיפה, אם הרעיון הוא למנוע במקום שבו האחראי לא אישר להציב מצלמה בגלל שהוא מתעד מקומות רגישים, שלא יעקפו את זה באמצעות הניידת, אז אפשר למעט את זה באופן ספציפי מהתקנה.

<לאה ורון: מר ירדני, כמה נת"צים יש באזור תל אביב?

בן שושן: בתל אביב, נכון להיום, יש 50 ק"מ בתוך העיר, מתוכננים עוד עשרות ק"מ.

<עדי קין קרני: מתוכננים עוד 330 ק"מ של העדפה בצירים העירוניים והבין-עירוניים, מתוכם כ-217 ק"מ בתוך הערים.

דב חנין: תאשרו את כל המסלולים מצדי, רק שמישהו יראה את זה וכשהוא מאשר הוא יבחן את המקומות הרגישים, זו הבעיה.

בן שושן: אין ויכוח.

<עדי קין קרני: לכן אני אומרת שבנוסף לתל אביב יש כ-200 ק"מ נוספים שאנחנו הולכים להפוך אותם - - -

איתן כבל: אוקיי, אבל אני לא מבין, ברשותכם, בואו נעצור פה – על מה הוויכוח עכשיו?

<אתי בנדלר: ההתלבטות היא האם יש מקום לתקנת משנה (ב)(2), כפי שמוצעת כאן, שבעצם מאפשרת לצלם גם במקומות שהאחראי החליט שאסור להציב שם מצלמה נייחת, האם לאפשר לצלם שם.

איתן כבל: שאסור או לא מתאפשר מסיבות טכניות?

<אתי בנדלר: שאסור, לדעתי.

איתן כבל: אם אסור אז אסור.

<אתי בנדלר: לא, אסור נייחת, אבל האם אפשר לצלם בניידת.

איתן כבל: האיסור – ממה נובע?

איתן כבל: האם האיסור נובע כי ההצבה איננה יודעת – לא אסור, אני לא מבין מה זה אסור, אלא אם כן זו פגיעה בפרטיות.

<אביטל סומפולינסקי: תקנה 2(א)(4) מדברת רק על ש"עשוי להעיד באופן ממשי על מצבו הרפואי של אדם או צנעת אישותו", זה מה שתקנה 2(א)(4) מכוונת, היא לא זה מדברת על כך שאי אפשר להציב מבחינה טכנית.

איתן כבל: אני לא הבנתי.

יעקב גיל: אני יכול לתת לך דוגמה.

איתן כבל: כן, בבקשה.

יעקב גיל: אני מארגון "15 דקות", ארגון צרכני תחבורה ציבורית, אנחנו חושבים שצריך לאפשר חופש במצלמות הניידות.

יעקב גיל: אני אתן דוגמה, למשל, באבן גבירול בתל אביב יש את "מגדל המאה", שזה מרכז רפואי מאוד גדול, שמן הסתם יש סתם צרכים רפואיים ואחרים, יחד עם זאת, זה גם מרכז מסחרי ואנשים עוצרים שם ותוקעים את האוטובוסים באופן קבוע.

איתן כבל: נכון, אמת.

יעקב גיל: אז מדי פעם, אם צריך שתעבור ניידת ותפנה ותעשה איזושהי אכיפה, זה יהיה מיותר להגביל אותה לפי הסעיף הזה.

<ניר גרסון: אבל זה מקום שמלכתחילה לא צריך להגביל כי יש שם המון משרדים וכשבן אדם נכנס - - -

יעקב גיל: בסדר, אז אם לא יגבילו אדרבה, אבל אנחנו חושבים שברגע שמתחילים להגביל - - -

<אביטל סומפולינסקי: אם לא יגבילו נייחת אז אין סיבה להגביל את הניידת.

<נופר אשקלוני: מבחינה טכנית אבל זה לא אפשרי.

<אילת וינר: זה שטח מת, אי אפשר לאכוף בשטח הזה, זו המשמעות.

<נופר אשקלוני: הקושי הוא מבחינה טכנית, להבדיל מנקודה מסוימת, כך הוסבר לנו - - -

איתן כבל: סליחה, ברשותכן, אני מתנצל, שתי עורכות הדין – הכוונה היא להגיע לפה כשאתן מתואמות, לא לתאם תוך כדי תנועה.

<מירה סלומון: קיבלנו את ההערה מהיועצת המשפטית של הוועדה, זה לא מסוג הדברים שיכולנו לעשות שיעורי בית.

איתן כבל: לכי תדעי, אם הייתן מדברות אתה אולי כן, לא יודע.

<אתי בנדלר: רק כדי לדייק, אני הערתי את ההערה שלי אתמול ואני מבינה שנציגת משרד המשפטים שוחחה אתה אבל זה בסדר שלא גיבשתם - - -

איתן כבל: הם לא הספיקו כנראה.

איתן כבל: אני חוזר ואומר, אני מעביר את תקנה 5 למעט פסקה (2).

איתן כבל: מנקודת המבט שלי, ניידת ונייחת – חלות עליהן אותן מגבלות, זה הכול, פשוט מאוד.

<אתי בנדלר: אז פסקת משנה (2) נמחקת?

איתן כבל: כן, אותן מגבלות.

יעקב גיל: זה פשוט מייצר שטחים מתים באכיפה, אנחנו באוטובוס ניתקע בהם.

איתן כבל: סליחה, כתוב פה שהוא לא יצלם את מה שאתה ביקשת?

איתן כבל: לא, ההפך, עכשיו אני קובע את זה בצורה יותר חדה וברורה, שהוא צריך לפעול על פי אמות מידה של המצלמה הנייחת בכל הנוגע לשמירת זכויות הפרט, זה הכול.

<אתי בנדלר: ואגב, אני לא יודעת באמת – יש איסור לאכוף שלא באמצעות מצלמה?

בן שושן: בוודאי, בוודאי.

<אתי בנדלר: רק המשטרה?

<ניר גרסון: מה זה "איסור" – פקח לא יכול ללכת ולתת דוח?

<אתי בנדלר: לא, על ידי המשטרה.

<אילת וינר: המשטרה לא אוכפת.

<חוה ראובני: המשטרה יכולה.

דב חנין: לא אוכפת או לא יכולה?

בן שושן: לנו אין סמכות, אני מסביר, לנו אין סמכות, אבל למשטרה - - -

<אתי בנדלר: למשטרה.

בן שושן: לצורך העניין, חברים, הרי כל הפעילות פה היא בשביל לייצר מצב שנתתם - - -

<אילת וינר: אנחנו לא מדברים דיון תיאורטי.

<אתי בנדלר: נכון, הועלה כאן פשוט חשש אולי יהיו איזה - - -

איתן כבל: חברים, מתוך ה-50 ק"מ עכשיו כולם יתחילו לעשות את העבירות בדיוק ב"מגדל המאה" – גמרנו.

איתן כבל: בעד – פה אחד

איתן כבל: תקנה 5 מאושרת.

<אתי בנדלר: בלי פסקת משנה (2).

איתן כבל: בלי פסקה (2), כן.

<לאה ורון: תקנה 6, בבקשה להקריא.

<נופר אשקלוני: תקנה 5 – גם רציתי להפנות לעניין ההגנות בחוק הגנת הפרטיות, בסעיף 18: "במשפט פלילי או אזרחי בשל פגיעה בפרטיות תהא זו הגנה טובה אם נתקיימה אחת מאלה:" – אחת ההגנות היא בסעיף (ה) – "הפגיעה היתה בדרך של צילום, או בדרך של פרסום תצלום, שנעשה ברשות הרבים ודמות הנפגע מופיעה בו באקראי".

<נופר אשקלוני: מכאן בעצם האיזון הזה שבעצם הצילום במצלמה הניידת נעשה באקראי.

<נופר אשקלוני: זו הערה ראשונה.

<נופר אשקלוני: הערה שנייה, לעניין סעיף 5(ב)(1) – הרי בעצם שינינו קודם לכן את המיקום המסוים וכאן הקושי שבעצם אם תיקרא תקנה 2 עם המיקום המסוים, זה עלול ליצור בעיה, שכן, כאמור - - -

<לאה ורון: אוקיי, תקנה 5 אושרה, תקריאי את תקנה 6, בבקשה.

<מירה סלומון: אבל היא מתייחסת להערה של היועצת המשפטית לוועדה.

איתן כבל: היא אומרת שאם יושמט (2) זה מייצר להם בעיה.

<מירה סלומון: בסעיף 2(ב) היועצת המשפטית לוועדה אמרה שכשנדון בנושא המצלמות הניידות אז אנחנו נחזור חזרה לנוסח שהיא הציעה, זה מה שאמרה נציגת משרד המשפטים, היא צודקת.

איתן כבל: צודקת.

<אביטל סומפולינסקי: בתקנה 2 כתוב "אישור אחראי לפי תקנת משנה (א) יינתן בכתב בנוגע להצבת" – מה את קוראת במקום "הצבת"?

<נופר אשקלוני: "בנוגע להפעלת".

<אביטל סומפולינסקי: אוקיי אז בדיוק כמו ש"תמוקם" ופה את כותבת "מיקום" אז זה אותו דבר.

<נופר אשקלוני: תוכלי להמשיך את המשפט?

<אביטל סומפולינסקי: זה יהיה "הפעלת" פעמיים כי גם המילה "תמוקם" יקראו אותה כאילו תופעל.

<נופר אשקלוני: אבל זה יופעל במקום מסוים, כך ביקשתן להוסיף.

<מירה סלומון: כן, היועצת המשפטית הוסיפה בסיפה.

<נופר אשקלוני: הקושי היה שבעצם אם זה יהיה "במקום מסוים", מה שמתאים להצבה של מצלמה שהיא נייחת לאו דווקא יתאים מבחינת הנוסח למצלמה שהיא נוסעת וניידת.

איתן כבל: אוקיי, שיהיה ברור, תודה.

איתן כבל: אני מעלה את תקנה 5 עם התיקון.

<אתי בנדלר: אתה מאשר את התוספת?

איתן כבל: כן, התוספת.

איתן כבל: בעד – פה אחד

איתן כבל: הלאה, תקנה 6, שמירת צילומים, בואו נתקדם.

<נופר אשקלוני: "שמירת צילומים במצלמה והעברתם למאגר הצילומים 6.

<נופר אשקלוני: (א) רשות מקומית תעביר את הצילומים שצולמו לפי תקנות 4 ו-5 (בתקנות אלה – הצילומים) למאגר הצילומים בסמוך למועד צילומם, ובסמוך לאחר מכן תמחק מהמצלמה את הצילומים שהועברו.

<נופר אשקלוני: (ב) על אף האמור בתקנת משנה (א), לגבי צילומים שצולמו לפי תקנה 5, רשאית הרשות המקומית לשמור את הצילומים שצולמו במהלך יום עבודה במצלמה הניידת, ובלבד שמיד בתום יום העבודה תעביר הרשות את אותם צילומים למאגר הצילומים ומיד לאחר מכן תמחק מהמצלמה הניידת את הצילומים שהועברו.

<נופר אשקלוני: (ג) אם בשל תקלה לא הועברו צילומים למאגר הצילומים לפי תקנות משנה (א) או (ב), תשמור הרשות המקומית את הצילומים שלא הועברו במצלמה למשך פרק זמן שאינו עולה על עשרים וארבע שעות ממועד הצילום.

<נופר אשקלוני: (ד) מצלמה ניידת שבה שמורים צילומים כאמור בתקנות משנה (ב) ו-(ג) לא תושאר במהלך יום עבודה ברכב ללא השגחה נאותה, ובתום יום עבודה תועבר למשרדי הרשות המקומית, לפי נוהל אבטחת המידע שהכין האחראי לפי תקנה 11."

איתן כבל: הערות?

<אתי בנדלר: הערה אחת – בתקנת משנה (ג), אחרי המילה "תקלה" ביקשתי להוסיף את המילה "טכנית" כדי שלא יטענו ששכחה זו תקלה.

איתן כבל: אוקיי, נא להוסיף את זה.

איתן כבל: יש הערות?

<אורי קריב: אני מנכ"ל חברת "סייפר פלייס" ואנחנו מפתחים טכנולוגיה מבוססת וידאו לאכיפת עבירות תנועה.

<אורי קריב: תקלות שיכולות למנוע העברת צילום יכולות להיות אחת משתיים: אחת, תקלות טכניות – שהכבל התנתק; שתיים, תקלה תפעולית – הפסקת חשמל, הפקח לא יוכל להיכנס לחדר שנעול, הקפצה והפקח נאלץ לרוץ לטפל באירוע חריג אחר ושכח להכניס למפרט.

<אורי קריב: אלה שתי הקטגוריות של תקלות שיכולות להפריע.

<אתי בנדלר: זאת אומרת שזו יכולה להיות גם תקלת אנוש של שכחה פשוטה והשאלה אם אתה רוצה לאשר במקרה כזה.

<אורי קריב: לכן הייתי אומר כל תקלה שהיא ולא רק תקלה טכנית.

<אילת וינר: מדובר ב-24 שעות.

בן שושן: מדובר כאן בפרק זמן קצר, בכל מקרה מדובר בפרק זמן קצר.

איתן כבל: תשמעי, בסוף זה "אתה חונן לאדם דעת".

<לאה ורון: אז "תקלה טכנית" נמחקת.

<אתי בנדלר: זה לא עוד הוצבע אז זה עוד לא נמחק.

<אתי בנדלר: בעד – פה אחד

איתן כבל: תקנה 6 אושרה.

איתן כבל: תקנה 7, בבקשה.

<נופר אשקלוני: "שמירת צילומים במאגר הצילומים, בחינתם והפקת הודעת תשלום קנס 7.

<נופר אשקלוני: (א) רשות מקומית תשמור את הצילומים במאגר צילומים במשך חמישה ימי עבודה לכל היותר ממועד העברתם כאמור בתקנה 5(א)" – צריך לומר 6(א) – "(בתקנה זו – זמן שמירת הצילומים במאגר), זולת אם ניתן צו שיפוטי פרטני המורה אחרת.

<נופר אשקלוני: (ב) מאגר הצילומים לא יכלול כל מידע נוסף זולת הצילומים.

<נופר אשקלוני: (ג) במשך זמן שמירת הצילומים במאגר, רשאי פקח של רשות מקומית לצפות בצילומים שבמאגר הצילומים כדי לבחון אם אלה מעידים על ביצוע עבירות, ולתכלית זו בלבד.

<נופר אשקלוני: (ד) רשות מקומית תחזיק את מאגר הצילומים בנפרד מכל מאגר מידע אחר, והמידע הכלול בו או מקצת המידע, לא יועבר לכל מאגר מידע אחר ולא יוצלב עם כל מידע אחר, אלא כדי לוודא כי רכב שתועד בצילום כשהוא נוסע בנתיב תחבורה ציבורית אכן ביצע עבירה, על סמך בדיקת מספר הרכב מול רשימת מספרי כלי הרכב המורשים לנסוע בנתיבי תחבורה ציבורית.

<נופר אשקלוני: (ה) על אף האמור בתקנת משנה (ד), נוכח לדעת פקח של רשות מקומית על סמך צפיה במאגר הצילומים לפי תקנת משנה (ג) כי רכב עבר עבירה וכי הצילום כולל את הנתונים הנדרשים להוכחת ביצוע העבירה כאמור בסעיף 27א1(ד) לפקודה, רשאית הרשות המקומית לבדוק על סמך אותם צילומים את הבעלות הרשומה של הרכב במאגר רשות הרישוי, כדי למסור לבעל הרכב הודעת תשלום קנס, וכן להעביר את הצילומים הדרושים למאגר מידע הכולל הודעות תשלום קנס.

<נופר אשקלוני: (ו) צפה פקח הרשות המקומית בצילום שבמאגר הצילומים וראה כי רכב לא עבר עבירה, או כי הצילום אינו כולל את הנתונים הנדרשים להוכחת ביצועה, תמחק הרשות המקומית את הצילום בתוך יום מהמועד שראה כאמור.

<נופר אשקלוני: (ז) על אף האמור בתקנת משנה (א), רשות מקומית תשמור צילומים הכלולים במאגר הצילומים ואשר על בסיסם הופקה הודעת תשלום קנס כאמור בתקנת משנה (ה) במשך שנתיים ממועד תשלום הקנס לפי סעיף 27א1(יא) לפקודה או ממועד ביטול הודעת תשלום הקנס, אם בוטלה, ואם הוגש כתב אישום – במשך שנתיים מהמועד שבו פסק הדין הפך חלוט, לפי המאוחר.

<נופר אשקלוני: "

איתן כבל: הערות?

<אתי בנדלר: דבר אחד רציתי לוודא – ש"בתוך יום" שבתקנת משנה (ו) נכלל בחמשת ימי העבודה שבתקנת משנה (א).

<אתי בנדלר: ההערה השנייה – לכאורה יש מאגר צילומים ויש מאגר שבו שומרים את הודעות תשלום הקנס, שגם אליו מעבירים את הצילומים, ומה שרציתי לדעת הוא האם מרגע שפקח ראה שבוצעה עבירה, נשלחת הודעת תשלום קנס, מועבר גם הצילום למאגר של הודעות תשלום קנס – האם הצילום נשאר אז בשני מאגרים או שהוא נמחק ממאגר הצילומים?

<אתי בנדלר: כי זה לא מה שעולה מהכתוב.

<אילת וינר: אנחנו לא מעבירים את כל הסרטון למאגר של הדוחות, רק תמונות סטילס שנגזרות מתוך הסרטון.

<אתי בנדלר: הבנתי, ובמאגר עצמו יש את כל הסרטון?

<אילת וינר: את הסרטון, ממש את כל פרק הזמן של העבירה.

<אתי בנדלר: לכן זה צריך להיות בעצם בשני מאגרים, העבירות, הבנתי.

<אתי בנדלר: האם "בתוך יום מהמועד שראה כאמור" נכלל בתוך החמישה ימים שבתקנת משנה (א)?

<לאה ורון: אם לא אז זה שישה?

<אתי בנדלר: זה מה שאולי עלול לעלות.

איתן כבל: זה מה שעולה.

<אילת וינר: זה חמישה ימים, זה בתוך חמשת הימים.

<נופר אשקלוני: זה בתוך חמשת הימים שהתמונות נמצאות, כי אחרי כן התמונות נמחקות מהמאגר.

<אתי בנדלר: אני אקרא שוב בעיון את התקנות ואם הנוסח אינו מבהיר את זה ויכול להתיישב גם עם פרשנות אחרת אז אני מבקשת להעביר את הנוסח.

איתן כבל: להעביר נוסח, אוקיי.

איתן כבל: עוד הערה, אם יש?

<אתי בנדלר: זה הכול.

איתן כבל: תודה.

איתן כבל: מי בעד תקנה 7 עם ההערות, תוספות, תיקונים?

איתן כבל: בעד – פה אחד

איתן כבל: אושרה.

<פרדי הרשקוביץ: אפשר שאלה?

איתן כבל: כן.

<פרדי הרשקוביץ: נהג שרוצה לערער ומקבל את זה, יכול לצפות בכל סרט הווידאו?

<פרדי הרשקוביץ: ואיך הוא עושה את זה?

<אילת וינר: יש באגף החנייה קבלת קהל, הוא יכול באופן עקרוני לצפות בסרטון המלא, הוא לא מקבל אותו הביתה עם הכול.

<פרדי הרשקוביץ: ברור.

איתן כבל: תקנה 8, קדימה.

<נופר אשקלוני: "המצאת צילום בצירוף הודעת תשלום קנס 8.

<נופר אשקלוני: הודעת תשלום קנס שהופקה על סמך צילום לפי תקנות אלה, תומצא לבעל הרכב בצירוף הצילום האמור, או באופן שיאפשר לבעל הרכב לצפות בצילום כאמור באופן מאובטח באמצעות האינטרנט.

<נופר אשקלוני: "

איתן כבל: זה בדיוק גם כן עונה לך על השאלה.

איתן כבל: יש הערות?

איתן כבל: תודה.

איתן כבל: בעד – פה אחד

איתן כבל: תקנה 8 אושרה.

איתן כבל: תקנה 9, בבקשה.

<נופר אשקלוני: "אישור תקופתי 9.

<נופר אשקלוני: אחת לשנה ממועד תחילת הפעלת מצלמות לפי תקנות אלה, ולא יאוחר מיום 1 ביוני בכל שנה, יאשר אחראי בכתב את כל אלה: (1) מצלמות נייחות, אם הוצבו, מופעלות לפי התנאים המנויים בתקנה 4 ומתקיימים בהן התנאים שבתקנה 2(א); (2) מצלמות ניידות, אם ישנן, מופעלות לפי התנאים המנויים בתקנה 5; (3) שלטים לפי בתקנה 3(א) ניצבים לצד נתיבי הנסיעה לאורך כל תקופת הפעלת המצלמות;".

איתן כבל: אתם זוכרים את הצורך לתקן, הלאה.

<נופר אשקלוני: (4) הצילומים נשמרים לפי תקנות 6 ו-7.

<נופר אשקלוני: "

איתן כבל: יש הערות, עם התיקון וההבהרה של סעיף 9(3) לגבי השלטים?

איתן כבל: אין, תודה.

איתן כבל: בעד – פה אחד

איתן כבל: אושרה.

איתן כבל: תקנה 10, סודיות, בבקשה.

<נופר אשקלוני: "סודיות 10.

<נופר אשקלוני: מי שהגיע לידיו צילום שצולם לפי תקנות אלה, זולת בעל רכב שקיבל הודעת תשלום קנס לפי תקנה 8, לא יעשה בו כל שימוש אלא לפי תקנות אלה, ולא יעבירו לאחר, אלא לפי כל דין המחייב מסירת מידע או על פי צו של בית משפט.

<נופר אשקלוני: "

איתן כבל: הערות?

איתן כבל: אין.

איתן כבל: בעד – פה אחד

איתן כבל: אושרה.

איתן כבל: תקנה 11, אבטחת מידע.

<נופר אשקלוני: "אבטחת מידע 11.

<נופר אשקלוני: (א) אחראי, בהתייעצות עם רשם מאגרי המידע כהגדרתו בסעיף 7 לחוק הגנת הפרטיות, התשמ"א-1981 (בתקנה זו – רשם מאגרי המידע), יכין נוהל אבטחת מידע שיבטיח כי שמירת הצילומים במצלמה, העברתם למאגר הצילומים של רשות מקומית, שמירתם בו ומתן גישה אליהם – ייעשו כולם תוך הפעלת אמצעי אבטחת מידע נאותים כדי לצמצם ככל הניתן את הסיכון לשימוש לא מורשה בצילומים או במידע שמקורו בצילומים כאמור, שיבושו, חשיפתו או העתקתו בלא רשות כדין, ובכלל זה יתייחס הנוהל לסיכונים הכרוכים בהפעלת מצלמה ניידת, אם בכוונת הרשות להפעילה.

<נופר אשקלוני: (ב) מורשי הגישה לצילומים השמורים במצלמה ולמאגר הצילומים יהיו פקחים של הרשות המקומית, היועץ המשפטי לרשות המקומית, עובדי אגף מערכות המידע ברשות המקומית ועובד הרשות המקומית שהוסמך להציג צילומים לאדם שקיבל הודעת תשלום קנס על סמך אותם צילומים, והכל לצורך מילוי תפקידם בכל הנוגע לביצוע סעיף 27א1 לפקודה ותקנות אלה.

<נופר אשקלוני: (ג) אחראי יערוך ויעדכן את רשימת מורשי הגישה לפי תקנת משנה (ב).

<נופר אשקלוני: (ד) אחת לשנתיים לפחות, יערוך אחראי, באמצעות גורם בעל הכשרה מתאימה, ביקורת בנושא אבטחת המידע, כדי לוודא את עמידת הפעלת המצלמות ושמירת הצילומים בנוהל אבטחת המידע.

<נופר אשקלוני: (ה) אחראי יוודא תיעוד אירועים המעלים חשש לפגיעה בשלמות המידע השמור במצלמה או במאגר הצילומים, לשימוש בו בלא הרשאה או לחריגה מהרשאה (להלן - אירועי אבטחה); ככל הניתן יבוסס התיעוד האמור על רישום אוטומטי; אירע אירוע אבטחה שנעשה בו שימוש בחלק מהותי מן המידע שבמצלמה או במאגר הצילומים בלא הרשאה או בחריגה מהרשאה או שנעשתה פגיעה בשלמות המידע לגבי חלק מהותי כאמור – יודיע על כך האחראי לרשם מאגרי המידע באופן מיידי, ורשאי הרשם להורות לאחראי להודיע על כך לאדם שעלול להיפגע מן האירוע.

<נופר אשקלוני: (ו) אין בהוראות תקנה זו כדי לגרוע מחובת אבטחת מידע לפי כל דין.

<נופר אשקלוני: "

איתן כבל: תודה.

איתן כבל: כן, בבקשה.

<אתי בנדלר: בקצרה אני אומר שהטרידו אותי מספר שאלות כשקראתי את התקנה הזאת אבל אחרי ששוחחתי אתמול עם עו"ד ניר גרסון מרמו"ט הוא הביא לידיעתי שעל שולחנה של ועדת החוקה, חוק ומשפט של הכנסת מונחות תקנות אבטחת מידע מכוח הגנת הפרטיות שבעצם יבטיחו מידע בצורה הדוקה מכוח אותן תקנות אז נחה דעתי שלא צריכים להדק את התקנות כאן, פרט להערה אחת שעדיין נשארה לי והיא בתקנת משנה (ה) – מדובר על הודעה לרשם מאגרי מידע רק במקרה ש"אירע אירוע אבטחה שנעשה בו שימוש בחלק מהותי מן המידע שבמצלמה או במאגר הצילומים בלא הרשאה או בחריגה מהרשאה או שנעשתה פגיעה בשלמות המידע לגבי חלק מהותי כאמור" וחסר לי שגם אם נעשתה פגיעה מהותית בחלק קטן אבל זו פגיעה מהותית.

<אתי בנדלר: אני חושבת שגם אז צריכים להכניס לתמונה את רמו"ט, לדווח, והמקרה הזה לא מנוי כאן.

איתן כבל: גרסון, בבקשה.

<אתי בנדלר: שעדיין לא נדונו ולא אושרו אז עדיין אין מה לדבר על הרמוניה חקיקתית.

<ניר גרסון: לא אושרו, אבל – אני לא בן אדם אופטימי מדי אבל בזה אני מניח שתוך חודשים ספורים הן יאושרו.

<אתי בנדלר: השאלה היא אם אפשר לקבל תשובה ממוקדת לגבי אפשרות של פגיעה מהותית שצריכים לדווח עליה, גם אם היא - - -

<ניר גרסון: אז על זה אני יכול להשיב – החובה פה, בתקנה הזאת של הדיווח, קובעת את סף המינימום לדיווח אלינו.

<ניר גרסון: ייתכן שבמקומות אחרים, או בתקנות החדשות שנקבע בהחלטה ספציפית, או בנוהל הארגוני של כל רשות, נוהל אבטחת המידע שצריך להיכתב תוך התייעצות אתנו, שם נקבע דיווח מהצד הזה.

<ניר גרסון: זאת אומרת, החובה פה היא לא סוף פסוק בעינינו אלא רק הרף המינימלי.

<אתי בנדלר: השאלה היא האם יש מקום לדווח?

<אתי בנדלר: זה לא משנה כרגע – אתה אומר:

<אתי בנדלר: אז אולי אנחנו נכניס את זה לתקנות ההן או בנוהל.

<ניר גרסון: אני חושב שמבחינה מקצועית אני לא רוצה שכל דבר קטן - - -

<אתי בנדלר: מהותי, מהותי, אתם משתמשים בפגיעה מהותית.

איתן כבל: זה או קטן או מהותי.

איתן כבל: אין דבר כזה.

איתן כבל: מהותי הוא מהותי, גם אם הוא בעניין קטן.

איתן כבל: לכן אני אומר פה, אם זה מהותי זה חייב להיות בכל מקרה, לא משנה אם זה אירוע קטן או אני לא יודע מה.

איתן כבל: את מבינה מה שאני אומר?

איתן כבל: מהותי הוא מהותי.

<אתי בנדלר: כן, אבל זה לא מחייב.

<אתי בנדלר: "אירוע אבטחה שיש חשש שנעשה בו שימוש או שנעשה בו שימוש" – זה מה שאתה מציע?

איתן כבל: כן.

<אילת וינר: יש מכוח החוק חובה שיהיה ממונה אבטחת מידע.

<ניר גרסון: אני מקבל את ההערה של עו"ד וינר, דווקא מבחינת הרגולציה והאבטחה עדיף שלא יהיה עודף דיווח.

<אתי בנדלר: אז אתה אומר שהדבר היחידי שאתה מוכן להוסיף הוא שיש חשש?

<ניר גרסון: גם חשש, במחשבה שנייה - - -

איתן כבל: הוא אומר שהוא חושב שצריך להשאיר את זה כמו שזה.

<אתי בנדלר: אז שאין צורך ב"שיש חשש שנעשה"?

איתן כבל: אין צורך, כן.

<ניר גרסון: אני חושב שבנסיבות האלה טוב שזה כך.

איתן כבל: אני גם חושב כמו עו"ד גרסון.

איתן כבל: אני מעלה להצבעה, אם אין עוד הערות.

איתן כבל: בעד – פה אחד

איתן כבל: גם תקנה 11 אושרה.

איתן כבל: כל מה שנשאר לכם זה לחדד את מה שסיכמנו ולהביא לשרה לחתום.

איתן כבל: תודה רבה, ישיבה זו נעולה.